A logo for a council of women

AI-generated content may be incorrect.

**Uudenmaan ja Pohjois-Pohjanmaan liitot 2025**

Uudenmaan ja Pohjois-Pohjanmaan yhteinen skenaariotarkastelu – Neljä skenaariota vuoteen 2050

**Uudenmaan liiton julkaisuja XX**

**Uudenmaan liitto // Nylands förbund**

**Helsinki-Uusimaa Regional Council**

Esterinportti 2 B • 00240 Helsinki • Finland

+358 9 4767 411 • toimisto@uudenmaanliitto.fi   
uudenmaanliitto.fi • @Uudenmaanliitto

Sisällys

[1. Johdanto ja lukuohje 3](#_Toc191037421)

[2. Neljä skenaariota tulevaisuuteen 3](#_Toc191037422)

[2.1 Skenaarioiden tiivistelmät 3](#_Toc191037423)

[2.2 Skenaario 1 – Globaalin teknologian ehdoilla 5](#_Toc191037424)

[2.2.1 Skenaarion tarina 5](#_Toc191037425)

[2.2.2 Uusimaa skenaariossa 1 6](#_Toc191037426)

[2.2.3 Pohjois-Pohjanmaa skenaariossa 1 8](#_Toc191037427)

[2.2.4 Skenaarion 1 vaikutukset - Uudenmaan varautumissuunnitelma skenaarion toteutumiseen 9](#_Toc191037428)

[2.2.5 Skenaarion 1 vaikutukset – Pohjois-Pohjanmaan varautumissuunnitelma skenaarion toteutumiseen 10](#_Toc191037429)

[2.3 Skenaario 2 – Euroopan Renessanssi 12](#_Toc191037430)

[2.3.1 Skenaarion tarina 12](#_Toc191037431)

[2.3.2 Uusimaa skenaariossa 2 13](#_Toc191037432)

[2.3.3 Pohjois-Pohjanmaa skenaariossa 2 14](#_Toc191037433)

[2.3.4 Skenaarion 2 vaikutukset – Uudenmaan varautumissuunnitelma skenaarion toteutumiseen 16](#_Toc191037434)

[2.3.5 Skenaarion 2 vaikutukset – Pohjois-Pohjanmaan varautumissuunnitelma skenaarion toteutumiseen 17](#_Toc191037435)

[2.4 Skenaario 3 - Näivettymisestä hyvinvointitalouteen 18](#_Toc191037436)

[2.4.1 Skenaarion tarina 18](#_Toc191037437)

[2.4.2 Uusimaa skenaariossa 3 20](#_Toc191037438)

[2.4.3 Pohjois-Pohjanmaa skenaariossa 3 21](#_Toc191037439)

[2.4.4 Skenaarion 3 vaikutukset – Uudenmaan varautumissuunnitelma skenaarion toteutumiseen 22](#_Toc191037440)

[2.4.5 Skenaarion 3 vaikutukset – Pohjois-Pohjanmaan varautumissuunnitelma skenaarion toteutumiseen 24](#_Toc191037441)

[2.5 Skenaario 4 – Pakolaiset ja polarisaatio 25](#_Toc191037442)

[2.5.1 Skenaarion tarina 25](#_Toc191037443)

[2.5.2 Uusimaa skenaariossa 4 27](#_Toc191037444)

[2.5.3 Pohjois-Pohjanmaa skenaariossa 4 28](#_Toc191037445)

[2.5.4 Skenaarion 4 vaikutukset – Uudenmaan varautumissuunnitelma skenaarion toteutumiseen 29](#_Toc191037446)

[2.5.5 Skenaarion 4 vaikutukset – Pohjois-Pohjanmaan varautumissuunnitelma skenaarion toteutumiseen 31](#_Toc191037447)

[3. Maakuntien väliset erot skenaarioissa 32](#_Toc191037448)

[3.1 Leimalliset piirteet maakunnissa skenaariossa 1 32](#_Toc191037449)

[3.2 Leimalliset piirteet maakunnissa skenaariossa 2 32](#_Toc191037450)

[3.3 Leimalliset piirteet maakunnissa skenaariossa 3 33](#_Toc191037451)

[3.4 Leimalliset piirteet maakunnissa skenaariossa 4 34](#_Toc191037452)

[4. Johtopäätökset 34](#_Toc191037453)

[4.1 Johtopäätökset: Mihin tulisi ainakin panostaa, jotta Uusimaa menestyy tulevaisuudessa? 35](#_Toc191037454)

[4.2 Johtopäätökset: Mihin tulisi ainakin panostaa, jotta Pohjois-Pohjanmaa menestyy tulevaisuudessa? 37](#_Toc191037455)

Kuvailulehti

**Julkaisun nimi**

<Kirjoita tähän>

**Julkaisija**

Uudenmaan liitto

**Raportin laatija**

<Kirjoita tähän>

**Julkaisusarjan nimi ja sarjanumero**

<Kirjoita tähän>

**Julkaisuvuosi**

<Kirjoita tähän>

**ISBN**

<Kirjoita tähän>

**ISSN**

<Kirjoita tähän>

**Kieli**

<Kirjoita tähän>

**Sivuja**

<Kirjoita tähän>

**Tiivistelmä**

<Kirjoita tähän>

**Asiasanat**

<Kirjoita tähän>

**Huomautuksia**

<Kirjoita tähän>

Presentationsblad

**Publikation**

<Kirjoita tähän>

**Utgivare**

Nylands förbund

**Rapporten är utarbetad av**

<Kirjoita tähän>

**Seriens namn och nummer**

<Kirjoita tähän>

**Utgivningsdatum**

<Kirjoita tähän>

**ISBN**

<Kirjoita tähän>

**ISSN**

<Kirjoita tähän>

**Språk**

<Kirjoita tähän>

**Sidor**

<Kirjoita tähän>

**Sammanfattning**

<Kirjoita tähän>

**Nyckelord**

<Kirjoita tähän>

**Övriga uppgifter**

<Kirjoita tähän>

# Johdanto ja lukuohje

Uudenmaan liitto ja Pohjois-Pohjanmaan liitto toteuttivat yhdessä skenaario-, ennakointi- ja strategiatöihin erikoistuneen Capfulin tukemana yhteisen skenaariotarkastelun syksyn 2024 ja talven 2025 aikana. Työhön osallistui maakuntien liittojen ja Capfulin lisäksi kymmeniä edustajia kummankin maakunnan sidosryhmistä. Kiitämme kaikkia työhön osallistuneita arvokkaasta panoksesta.

Skenaariotarkastelun tavoitteena oli 1) muodostaa näkemys Pohjois-Pohjanmaan ja Uudenmaan mahdollisista tulevaisuuksista pitkällä aikavälillä rakentamalla loogiset ja ajattelua haastavat skenaariot vuoteen 2050 ja 2) näiden avulla ennakoida alueiden tulevaa toimintaympäristöä, analysoida vaihtoehtoisten tulevaisuuksien vaikutuksia ja niistä kumpuavia mahdollisia toimenpiteitä maakunnille ja niiden eri toimijoille.

Tämä skenaariotarkastelun loppuraportti sisältää kolme osaa. Osassa 1 kuvataan neljä skenaariota vaikutuksineen. Yhteenvetojen ja erilaisten vertailujen lisäksi osiosta löytyy kunkin skenaarion yksityiskohtaiset kuvaukset sekä niiden vaikutukset Uudellemaalle ja Pohjois-Pohjanmaalle. Osa 2 tiivistää skenaarioiden erot maakunnille ja osa 3 työn johtopäätöksinä ne toimenpiteet, joihin maakunnissa tulisi panostaa riippumatta toteutuvasta tulevaisuudesta.

Skenaariot kuvaavat vaihtoehtoisia, mahdollisia tulevaisuuden maailmoja vuoteen 2050 asti sekä näiden vaikutuksia Uudellamaalla ja Pohjois-Pohjanmaalla. Ne eivät ole ennusteita ja on hyvä huomata, ettei yksikään skenaario todennäköisesti toteudu sellaisenaan, vaan tulevaisuus sisältää aina piirteitä erilaisista skenaarioista. Kaikki skenaariot sisältävät – lukijan näkökulmasta riippuen – enemmän tai vähemmän sekä toivottavia että ei-toivottavia kehityskulkuja; erilaisia tulevaisuuteen liittyviä mahdollisuuksia ja haasteita. Skenaariot ovat myös tarkoituksellisesti kärjistäviä, eli niissä on pyritty korostamaan keskenään erilaisten tulevaisuuden merkittävien kehityskulkujen vahvistumista voimakkaasti. Näin ne toimivat parhaiten strategiatyön, kehittämistyön ja muiden tulevaisuuden suunnitelmien pohjana.

# Neljä skenaariota tulevaisuuteen

Tässä luvussa kuvataan neljä skenaariota ja skenaarioiden vaikutukset Uudellemaalle ja Pohjois-Pohjanmaalle. Ensimmäisessä alaluvussa on kuvattuna skenaarioiden tiivistelmät. Seuraavassa neljässä alaluvussa kuvataan kukin skenaario ensin globaalilla ja Suomen tasolla ja sen jälkeen molempien maakuntien tasolla. Lopuksi jokaisessa alaluvussa kuvataan kunkin skenaarion vaikutukset Uudellemaalle ja Pohjois-Pohjanmaalle.

## Skenaarioiden tiivistelmät

**Skenaario 1 - Globaalin teknologian ehdoilla:**

* Maailma kokee nopean teknologisen kehityksen aikakauden.
* Suurvaltojen yhteistyö lisääntyy ja maailma on avoin.
* Suuryritysten valta kasvaa ja yritysten sääntelyä on kevennetty merkittävästi.
* Merkittävin tekijä ilmastokysymysten ratkaisemisessa on nopea teknologiakehitys.
* Tekoäly ja automaatio mullistavat työelämän ja iso osa ihmistyöstä on automatisoitu.
* Suomi panostaa tutkimustoimintaan ja innovaatioihin, ja yleinen elintaso nousee.
* Yhteiskunnalliset rakenteet, kuten työ- ja toimeentulo, kokevat suuria muutoksia, ja yksilökeskeisyys lisääntyy voimakkaasti kilpailuhenkisessä yhteiskunnassa.

**Skenaario 2 – Euroopan renessanssi:**

* EU on globaalisti merkittävä toimija. Yhdysvallat ja Kiina kamppailevat sisäisten ongelmien kanssa.
* EU kehittyy vahvasti kohti liittovaltion kaltaista toimijaa, joka ohjaa tehokkaasti investointeja kiertotalouteen, tutkimukseen ja hyvinvointiin.
* Ilmaston lämpenemistä ei saada kuriin, ja Euroopassa ja Suomessa kärsitään vakavista vaikutuksista.
* Suomi löytää oman paikkansa Euroopan arvoketjuissa. Maahan syntyy runsaasti energiaintensiivistä vihreää teollisuutta eurooppalaisten ja kansainvälisten investointien myötä.
* Taloudellinen kasvu vähentää yhteiskunnallisia jännitteitä ja lisää yleistä hyvinvointia.
* Eri väestöryhmät ja kulttuurit kunnioittavat toisiaan ja ihmiset osallistuvat rakentavasti yhteiskunnan kehittämiseen.

**Skenaario 3 – Näivettymisestä hyvinvointitalouteen:**

* Maailma jakautuu kilpaileviin valtablokkeihin, mutta Yhdysvallat ja Kiina porskuttavat valovuosia Euroopan edellä.
* EU ajautuu pysähtyneisyyden tilaan. Isoilta kriiseiltä on vältytty, mutta merkittävää kehitystä ei ole tapahtunut ja dynaaminen kasvu on jäänyt toteutumatta.
* Suomessa aletaan tavoitella talouskasvun ohella hyvinvointitaloutta, jossa ihmisten ja yhteiskunnan hyvinvointia kehitetään myös kasvusta riippumattomilla, ei-materiaalisilla tavoilla.
* Hyvinvointitalousajattelu muuttaa yhteiskunta aiempaa sopuisammaksi ja polarisaatio vähenee.
* Väestön ikääntyminen, heikko huoltosuhde ja matala talouskasvu pysyvät kuitenkin merkittävinä haasteina.

**Skenaario 4 – Pakolaiset ja polarisaatio:**

* Maailma kärsii voimakkaasta epävakaudesta ja konflikteista.
* Riittämättömät ilmastotoimet tekevät laajoista alueista asuinkelvottomia, mikä johtaa massiiviseen pakolaisuuteen.
* EU:n toimintakyky heikkenee ja populistiset ja kansallismieliset liikkeet vahvistuvat talouskriisin ja pakolaisvirtojen takia.
* Myrskyisässä maailmassa Suomen elinkeinorakenne pohjautuu aiempaa enemmän paikalliseen tuotantoon ja perinteiseen teollisuuteen.
* Suomen väestö kasvaa maahanmuuton seurauksena ja väestöä riittää koko maahan.
* Yhteiskunnan polarisaatio lisääntyy, ja jännitteitä esiintyy väestöryhmien, koulutustasojen ja sukupuolten välillä.

## Skenaario 1 – Globaalin teknologian ehdoilla

### Skenaarion tarina

**Kansainvälinen yhteistyö vahvistuu**

Merkittävä globaali ilmastokriisi, joka vaikuttaa radikaalisti kaikkiin maailman valtioihin ja uhkaa niiden yhteiskuntarauhaa ja olemassaoloa, pakottaa maailmanpolitiikan keskeisimmät pelurit yhteistyöhön. Poliittiset suunnanmuutokset Venäjällä ja Kiinassa edesauttavat laajaa ilmastoyhteistyötä, ja yhteisen päämäärän ajamana suurvallat muuttuvat aiempaa sovinnollisemmiksi ja maailman valtiot sitoutuvat päästövähennyksiin ja luonnonsuojelutavoitteisiin. Kansainvälisten instituutioiden, kuten YK:n, toimintakyky paranee, minkä lisäksi syntyy uusia kansainvälisiä instituutioita, jotka vastaavat ajankohtaisiin haasteisiin. Myös teknologiajäteillä on oma paikkansa kansainvälisissä järjestöissä.

EU selviytyy 2020-luvun haasteistaan ja muuttuu aiempaa dynaamisemmaksi ja yhtenäisemmäksi. Venäjä on stabiloitunut 2030-luvulla, ja yhteistyö sen kanssa on hitaasti käynnistynyt.

**Suuryritysten valtaa kasvaa ja globaali teknologiakehitys on erittäin nopeaa**

Kansainvälinen luottamus on edesauttanut datan saantia ja lisännyt avoimen datan määrää, mikä on avainasemassa tutkimustyössä ja teknologiakehityksessä. Nopeasti edistyvän teknologiakehityksen myötä suuryritysten valta kasvaa. Valtiot eivät enää pyri rajoittamaan teknologiajättien toimintaa, vaan pikemminkin tukeutuvat niihin talouskasvun ja innovaatioiden toivossa.

EU on tehnyt tietoisen päätöksen dataregulaation keventämisestä, ja kuluttajat ovat kasvavissa määrin vastuussa omien henkilötietojensa käsittelystä. Tämä aiheuttaa ongelmia kansalaisille tietosuojan ja yksityisyyden näkökulmasta. Suuryritykset hallitsevat valtavaa määrää dataa lähes kaikista kuluttajista.

**Ilmastonmuutosta saadaan hillittyä ja Suomen energiajärjestelmä ottaa merkittäviä vihreitä harppauksia**

Ilmaston lämpeneminen saadaan rajoitettua noin 2 asteeseen, ja luontokatoa onnistutaan rajoittamaan. Merkittävin tekijä ilmastokysymysten ratkaisemisessa on nopea teknologiakehitys, jonka ansiosta fuusioenergia ja hiilidioksidin talteenotto ovat kehittyneet isossa mittakaavassa toteutettaviksi ja lähes ilmaiseksi. Sähköinen lentoliikenne on vakiinnuttanut paikkansa globaalisti.

Suomessa energiajärjestelmää on kehitetty vihreän aallon vanavedessä lisäpanostuksilla ydinvoiman ja uusiutuvien tuotantoon. Lisäksi Suomi panostaa erityisesti energia-alan tuotekehitykseen ja tutkimustoimintaan. Kaupungit ovat keskeisiä toimijoita globaalien haasteiden ratkaisemisessa ja kaupungistuminen jatkuu.

**Teknologialäpimurtojen vaikutukset näkyvät läpi yhteiskunnan**

Suurin osa liikenteestä koostuu itseajavista autoista. Asuminen on muuttunut joustavammaksi, ja älykkäät, mukautuvat asunnot ovat yleisiä. Robotit hoitavat tuotantotöitä ja robottipalvelijat ja tekoälyassistentit ovat arkipäivää.

Teknologian läpimurrot muuttavat myös hyvinvointia ja terveydenhuoltoa. Iso osa terveydenhuollosta tapahtuu kotona älykkäiden laitteiden, tekoälyn, virtuaalilääkärien ja puoliautomatisoitujen prosessien avulla. Tämä mahdollistaa potilaiden tehokkaamman hoitamisen, mutta yksilöiden vastuu omasta terveydestään kasvaa.

Datan avulla ruoantuotanto tehostuu, kun tekoäly optimoi resurssien käyttöä, ennustaa sääolosuhteita ja hallitsee tuotantoketjuja tehokkaasti. Laboratoriossa kasvatetut proteiinit ovat yleisiä. Tämä vähentää perinteisen lihantuotannon tarvetta ja pienentää maatalouden ympäristövaikutuksia. Ilmasto on lämmennyt pelättyä vähemmän ja Pohjolan kasvukausi on pidentynyt vain marginaalisesti. Tämä on kuitenkin monipuolistanut Suomen viljelymahdollisuuksia. Maailmalla ruoantuotanto on pitkälle automatisoitua ja alueellisesti erikoistunutta.

**Iso osa ihmistyöstä on automatisoitu ja perinteisiä työtehtäviä katoaa**

Työn määritelmä ja sisältö sekä työn tarve muuttuvat radikaalisti. Työn ja vapaa-ajan rooli liudentuu, kun teknologia mahdollistaa uusia työntekemisen tapoja sijainnista riippumatta. Mahdollisuudet itsensä toteuttamiseen lisääntyvät, kun tarve työnteolle vähenee. Suomessa otetaan käyttöön perustulo, joka mahdollistaa joustavasti erilaisten työskentelymuotojen yhdistämisen. Tämä kannustaa ihmisiä etsimään vaihtoehtoisia tulolähteitä ja suuntaa myös asiantuntijatyötä tehtäväksi alustojen kautta.

Valmistavan teollisuuden ja alkutuotannon siirtyminen pois Suomesta kiihtyy, jalostusarvo nousee ja kehittyy, työn tuottavuus kasvaa. Ennen pitkää ihmiset keskittyvät enemmän tehtäviin, jotka vaativat luovuutta ja toisten kohtaamista. Väestöä työllistyy entistä enemmän palveluvaltaisille aloille, joita ei voi ulkoistaa tekoälylle. Myös korkean teknologian tehtävät lisääntyvät.

**Alueellinen kehitys suosii Etelä-Suomea ja erot Suomen sisällä kasvavat**

Alueellinen kehitys suosii kasvukolmiota (Turku-Helsinki-Tampere), jonne valtaosa työperäisistä muuttajista asettuu, mutta myös monet maakuntakeskukset kukoistavat. Alueelliset erot Suomen sisällä kasvavat, kun jotkin maakunnat pääsevät kiinni teknologiakehityksen ja maailmankaupan lisääntymisen tuomaan kasvuun ja kehitykseen joidenkin alueiden jäädessä sivustakatsojiksi. Ne tyhjenevät kausittain eläviksi loma- ja etätyökohteiksi. ”Maailman ollessa auki” työperäinen maahanmuutto lisääntyy. Useat tulijat kuitenkin poistuvat maasta työsuhteen loppumisen jälkeen. Maailman väestönkasvu taittuu ja kääntyy laskuun teknologisen kehityksen ja elintason nousun myötä.

**Yksilökeskeisyys ja arvostus eri kulttuureja kohtaan lisääntyvät**

Kovan kilpailun yhteiskunnassa yksilökeskeisyys ja itsensä toteuttaminen lisääntyvät. Suurimpiin yhteisiin viiteryhmiin identifioitumien heikkenee. Toisaalta työn roolin pienentyessä perheelle on edemmän aikaa ja syntyvyys lähtee kasvuun. Syntyy uudenlaisia perhemalleja. Muiden erilaiset kulttuurit ja arvot hyväksytään, kunhan ne eivät rajoita yksilön omaa elämää.

### Uusimaa skenaariossa 1

**Yleiskuvaus Uudestamaasta skenaarion maailmassa**

* Uusimaa on kehittynyt entistä vahvemmaksi kansainväliseksi alueeksi, joka toimii Suomen talouden ja innovaatiotoiminnan veturina.
* Pääkaupunkiseutu on kasvanut yhtenäiseksi älykaupungiksi, joka houkuttelee kansainvälisiä osaajia ja yrityksiä. Uudenmaan väestö on erittäin monikulttuurista ja kansainvälistä.
* Rannikkoalueet ja saaristo ovat suosittuja etätyö- ja vapaa-ajan kohteita.

**Keskeisimmät haasteet Uudellamaalla**

* Maakunta kohtaa haasteita erityisesti kestävään kaupunkikehitykseen ja eriarvoisuuteen liittyen. Uudenmaan väestö kasvaa voimakkaasti, mikä aiheuttaa haasteita asumisen ja palveluiden järjestämiseen kestävällä tavalla.
* Suomeen kohdistuva maahanmuutto keskittyy vahvasti pääkaupunkiseudulle. Iso osa maahanmuuttajista kuitenkin asettuu Suomeen vain työsuhteen keston ajaksi, tyypillisesti muutamaksi vuodeksi.
* Uudellamaalla on erilaisia kuntia ja alueita. Väestönkasvun keskittyminen pääkaupunkiseudulle aiheuttaa haasteita pienempien kuntien elinvoimaisuudelle. Isot puhtaan vihreän siirtymän investoinnit tuovat kuitenkin elinvoimaa myös pienemmille kunnille.
* Pääkaupunkiseutu ja Uusimaa kilpailee muun maailman metropolien kanssa. Haasteena on pysyä vetovoimaisena globaalissa kilpailussa.

**Talous ja elinkeinot Uudellamaalla**

* Uusimaa on Suomen talouden veturi. Alueella toimii useita globaaleja teknologiajättejä ja lukuisia start-upeja.
* Rahoitus- ja FinTech-alat ovat merkittävässä roolissa. EU:n yhtenäistyminen on vahvistanut Helsingin asemaa pohjoiseurooppalaisena finanssikeskuksena.
* Talouskasvun ja ihmisten elintason nousun myötä luovat alat ja kulttuuriteollisuus ovat kasvaneet merkittävästi, sillä ihmisillä on enemmän rahaa kulutettavaksi niihin.
* Korkean lisäarvon elämystalous on kasvanut globaalin vaurastumisen myötä. Uudenmaan monipuolinen luonto, kulttuuri ja kaupunkiympäristö yhdistettynä edistyneeseen teknologiaan mahdollistavat ainutlaatuisten elämysten tuottamisen.

**Yhteiskunnallinen kehitys Uudellamaalla**

* Uudistettu sosiaaliturva on mahdollistanut joustavan työnteon ja yrittäjyyden kukoistuksen, erityisesti luovilla aloilla ja palvelusektorilla.
* Koulutus on muuttunut jatkuvaksi oppimiseksi, ja alueella on useita kansainvälisiä huippuyliopistoja ja tutkimuslaitoksia.
* Teknologiayritykset osallistuvat aktiivisesti kunnalliseen ja alueelliseen päätöksentekoon.

**Liikkuminen, saavutettavuus ja kansainvälinen yhteistyö**

* Helsinki-Vantaan lentoasema on merkittävä kansainvälinen hubi, joka yhdistää Euroopan, Aasian ja Pohjois-Amerikan.
* Eurooppa-tunneli Helsingistä Tallinnaan on rakentamisvaiheessa ja se on jo tiivistänyt Uudenmaan ja koko Suomen yhteistyötä Viron kanssa ja vahvistanut Helsinki-Tallinna-kaksoiskaupungin asemaa.
* Pääkaupunkiseudulla toimii täysin automatisoitu ja integroitu julkinen liikenne, joka yhdistää metron, raitiovaunut ja bussit. Pikatoimitukset ja kevyet kuljetukset hoidetaan droneilla, erityisesti tiheästi asutuilla alueilla.
* Alueen kunnat tekevät paljon kansainvälistä yhteistyötä.

### Pohjois-Pohjanmaa skenaariossa 1

**Yleiskuvaus Pohjois-Pohjanmaasta skenaarion maailmassa**

* Pohjois-Pohjanmaa on suhteellisen nuoren ja korkeasti koulutetun väestön maltillisesti kasvava maakunta. Oulu on teknologiakeskus, joka houkuttelee kansainvälisiä asiantuntijoita ja opiskelijoita.
* Maaseutualueet ovat hiljentyneet ja osittain autioituneet. Monet niistä ovat muuttuneet etätyön keskuksiksi ja kausittaisiksi loma-alueiksi.
* Maakunnan väestörakenne on muuttunut monimuotoisemmaksi lisääntyneen maahanmuuton myötä. Tämä näkyy erityisesti Oulussa.
* Pohjois-Pohjanmaa on hyötynyt EU:n vahvistuneesta aluepolitiikasta.

**Keskeisimmät haasteet Pohjois-Pohjanmaalla**

* Työperäinen maahanmuutto keskittyy ennen kaikkea Etelä-Suomeen.
* Väestön keskittyminen Ouluun ja sen lähialueille aiheuttaa haasteita maaseutualueiden elinvoimaisuudelle. Useat maahanmuuttajat poistuvat maasta työsuhteen loppumisen jälkeen.
* Ilmastonmuutoksen vaikutukset ovat jääneet odotettua pienemmiksi. Sään ääri-ilmiöt pysyvät hallittavina, ja talvimatkailun edellytykset ovat säilyneet.

**Talous ja elinkeinot Pohjois-Pohjanmaalla**

* Teknologia-ala on maakunnan talouden veturi, erityisesti Oulussa, jossa toimii useita kansainvälisiä teknologiayrityksiä ja start-upeja.
* Energia-ala on merkittävässä roolissa, ja maakunta on erikoistunut uusiutuvaan energiaan liittyvään tutkimukseen ja tuotekehitykseen. Vetytaloudessa on tehty merkittäviä läpimurtoja. Haasteena on poistuvan tuulivoimainfran kierrättäminen.
* Maakunta houkuttelee luovien alojen toimijoita luonnonläheisyydellä ja huipputeknologialla. Matkailu on muuttunut korkean lisäarvon elämystaloudeksi, jossa hyödynnetään edistynyttä teknologiaa.
* Matkailun merkitys kasvanut, ja se näkyy erityisesti luonto- ja teknologiamatkailun muodossa.
* Alueen maatalous kamppailee omavaraisuuden kanssa, sillä maailmankaupan toimiessa hinta on määräävä tekijä ja omavaraisuuden merkitys vähenee.
* Korkean jalostusarvon yrityksiä tulee lisää alueelle ja olemassa olevat kasvavat.

**Yhteiskunnallinen kehitys Pohjois-Pohjanmaalla**

* Yhteiskunta on muuttunut yksilökeskeisemmäksi, mutta samalla on syntynyt uudenlaisia yhteisöllisyyden muotoja, erityisesti virtuaalimaailmassa.
* Perustulo on mahdollistanut joustavan työnteon ja itsensä toteuttamisen, mikä näkyy lisääntyneenä yrittäjyytenä ja luovana toimintana.
* Koulutus on muuttunut elinikäiseksi oppimiseksi, ja maakunnassa on vahva panostus jatkuvaan osaamisen kehittämiseen.

**Alueellinen yhteistyö, saavutettavuus ja liikkuminen**

* Barentsin alueen yhteistyö on vilkastunut, mikä näkyy lisääntyneenä kaupankäyntinä ja kulttuurivaihtona Pohjois-Pohjanmaan ja Venäjän luoteisosien välillä.
* Pohjois-Pohjanmaa on mukana useissa kansainvälisissä hankkeissa, jotka keskittyvät Itämeren ja arktisen alueen suojeluun sekä kestävään resurssien käyttöön.
* Oulun lentokenttä on kehittynyt merkittäväksi kansainväliseksi hubiksi, joka palvelee arktisen alueen liikennettä ja logistiikkaa.
* Oulussa toimii kysyntäohjautuva joukkoliikenne, joka hyödyntää autonomisia ajoneuvoja. Harvaan asutuilla alueilla liikennöi tilattavia autonomisia pikkubusseja.
* Laaja drone-verkosto palvelee harvaan asuttuja alueita, toimittaen tavaroita ja tarjoamalla muita palveluita.

### Skenaarion 1 vaikutukset - Uudenmaan varautumissuunnitelma skenaarion toteutumiseen

**Tärkeimmät mahdollisuudet ja niiden hyödyntämiseen liittyvät toimenpiteet:**

Korkean teknologian hyvinvointiyhteiskunnan saavuttaminen. Uudenmaan elintaso ja elämänlaatu nousee maailman kärkeen

* Teknologisen kehityksen tuomien mahdollisuuksien jakautumisen varmistaminen tasapuolisesti koko väestölle.
* Älykaupungin kehittämiseen panostaminen, jonka avulla luodaan miellyttävä ja houkutteleva elinympäristö.
* Ihmisten hyvinvoinnin lisääminen panostamalla hyvinvoivaan luontoon (metsiin, vesistöihin, viheralueisiin).

Mahdollisuus ratkaista ilmastonmuutosta monialaisesti teknologian avulla

* Teknologiaosaamisen ja teknologisten ratkaisujen kehittäminen monialaisesti.
* Investoiminen teknologiaharppausten kehittämiseen, kuten päästöttömään lentämiseen ja hiilidioksidin talteenottoon.
* Uusien teknologioiden käyttöönottoa tukevan infrastruktuurin rakentaminen.
* Pienten kuntien elinvoiman tukeminen ohjaamalla vihreän siirtymän investointeja alueille.

Korkea koulutus- ja sivistystaso ja sen tuomat innovaatiot

* Kansainvälisten osaajien houkutteleminen ja toimenpiteet korkeasti koulutettujen ihmisten asettautumisen tukemiseksi.
* Oppilaitosten kyvykkyyksien kasvattaminen vastaamaan voimakasta automatisaation ja teknologian kehittymistä.

**Tärkeimmät uhat ja niiden ehkäisemiseen tai niihin sopeutumiseen liittyvät toimenpiteet:**

Kilpailukulttuuri, hyvinvoinnin epätasainen jakautuminen, polarisaatio, ja näistä juontuvat konfliktit

* Elinympäristön polarisaation estäminen. Asumisen ja palvelujen tarjoaminen tasapuolisesti ja kestävällä tavalla.
* Alueellisen eriytymisen ehkäiseminen ja Uudenmaan seutujen elinvoimaisuuteen panostaminen.
* Kilpailuyhteiskunnassa heikommin pärjäävien huomiointi negatiivisten lieveilmiöiden ja yhteiskuntarauhan ehkäisemiseksi.
* Jatkuva Uudenmaan kilpailukyvyn ylläpitäminen ja kehittäminen kansainvälisessä kilpailussa pärjäämiseksi.

Teknologiakehityksen lieveilmiöt

* Varmistetaan palveluiden asiakasystävällisyys ja riittävät inhimilliset kohtaamiset. Pidetään huoli, että tietyissä tärkeissä palveluissa on edelleen ihmiskohtaaminen mukana. Erityishuomio perheiden ja ikääntyneiden palveluissa.
* Väestön teknologiaosaamisen edistäminen, ml. ikääntyvä ja kouluttamaton väestö.
* Energian saannin varmistaminen tukemaan teknologiayhteiskuntaa ja turvaamaan varautumista.

Maiseman ja elinympäristön muuttuminen nopean teknologia- ja talouskehityksen myötä

* Luontoalueiden ja niiden välisten ekologisten yhteyksien säilyttäminen kaavoituksella sekä rakentamista ohjaamalla.
* Metsien ja viljelymaan turvaaminen mm. aurinkoenergiahankkeiden ja datakeskusten sijoittamista ohjaamalla.

### Skenaarion 1 vaikutukset – Pohjois-Pohjanmaan varautumissuunnitelma skenaarion toteutumiseen

**Tärkeimmät mahdollisuudet ja niiden hyödyntämiseen liittyvät toimenpiteet:**

Korkea osaaminen ja uusiutuvan energian tuotanto mahdollistaa korkean arvonlisän teollisuuden ja jalostustoiminnan

* Korkeatasoiseen koulutukseen ja osaamisen kehittämiseen panostaminen.
* Teknologiakehittämisen etulinjassa toimiminen ml. koulutus ja TKI.
* Uusiutuvan energian tuotantoteknologioiden kehittäminen ja hyödyntäminen.

Valoisampi maailmantilanne tukee parempaa syntyvyyttä ja perheellistymistä

* Lapsiperheiden palveluihin ja etuuksiin panostaminen.
* Hyvinvoinnin edistäminen ja mielenterveysongelmien ennaltaehkäisy.
* Turvallisen elin- ja asuinympäristön ylläpitäminen edistämään syntyvyyttä ja perheellistymistä.

Talvimatkailun jatkuminen alueella ilmastonmuutoksen pysyessä kurissa

* Matkailun kestävyydestä huolehtiminen.
* Matkailun kehittäminen tulevaisuuden eri mahdollisuudet huomioon ottaen, kuten teknologinen kehitys.

Teknologiakehitys ja monipaikkaisuus mahdollistavat mutkattoman arjen

* Teknologian hyödyntämistä ja ihmisen kohtaamista edellyttävien palvelujen kehittäminen.
* Etätöiden mahdollistaminen.
* Reuna-alueiden etätyöskentelytilojen kehittäminen panostamalla yhteisöllisyyteen ja kohtaamisiin (etätyöhubit).

**Tärkeimmät uhat ja niiden ehkäisemiseen tai niihin sopeutumiseen liittyvät toimenpiteet:**

Teknologiakehityksen inhimillisyys ja lieveilmiöt

* Huolehditaan, että teknologiaa kehitetään ”ihmisen ehdoilla”.
* Teknologian kehittäminen tukemaan asukkaiden hyvinvointia ja helpottamaan arjen toimintoja.
* Teknologiakehityksestä kumpuavan yksilökeskeisyyden ja yksinäisyyden torjuminen.

Maakunnan houkuttelevuuden kasvattaminen

* Koko alueen veto- ja pitovoimaan panostaminen: työpaikat ja työllistyminen, toimivat tietoliikenneyhteydet, etätöiden ja monipaikkaisuuden mahdollistaminen, terveydenpalvelujen tekoälypalveluratkaisut, vapaa-ajan aktiviteetit ja ihmisten hyvinvointiin ja asuinympäristöön panostaminen.

Ympäristöarvojen jääminen jalkoihin hiilineutraaliutta ja talouskasvua tavoitellessa

* Uusiutuvan energian laajojen alueiden sijoittaminen varovaisuusperiaattein ja huolehtien ympäristöarvoista.

Maataloustuotannon loppuminen ja riippuvuus muista alueista ruokaturvan suhteen

* Työelämämurrokseen vastaaminen. Maataloustyön houkuttelevuuden lisääminen uudenlaisilla teknologiakehityksen huomioivilla koulutus- ja työtehtäväkokonaisuuksilla.
* Maataloustuotannon omavaraisuuden varmistaminen.

## Skenaario 2 – Euroopan Renessanssi

### Skenaarion tarina

**EU kehittyy kohti liittovaltion kaltaista toimijaa Yhdysvaltain ja Kiinan kamppaillessa sisäpoliittisten ongelmien kanssa**

Uhka globaalissa kehityksessä jälkeen jäämisestä herättää Euroopan 2020-luvun loppupuolella. Sodan uhka ja kiristyvä kilpailu pakottavat EU:n jäsenmaat tiiviimpään yhteistyöhön. EU kehittyy vahvasti kohti liittovaltion kaltaista toimijaa tavoitteenaan palauttaa kilpailukykynsä ja lisätä omavaraisuuttaan. EU ottaa yhteisvelkaa, yhtenäistää ilmasto- ja teollisuuspolitiikkaansa sekä organisoi sisämarkkinoitaan ja puolustustaan aiempaa tiiviimmin. Tämän seurauksena EU löytää uuden innovatiivisen vaihteen ja sen talous kasvaa. EU:n liittovaltiokehitys aiheuttaa myös närää jäsenmaissa.

Samaan aikaan Yhdysvallat ja Kiina kamppailevat sisäpoliittisten ongelmien kanssa, mikä heikentää niiden globaalia roolia. Eurooppa pysyy epäluuloisena Venäjää kohtaan, mutta tekee sen kanssa pienimuotoista yhteistyötä pakon edessä. Sen sijaan yhteistyö Afrikan kanssa lisääntyy. Osaamisintensiivinen yhteistyö ja koulutusmahdollisuuksien kehittäminen nousevat keskiöön.

**Eurooppa ottaa johtavaa roolia ilmastonmuutoksen torjunnassa**

Eurooppa ottaa myös ilmasto- ja kestävyystoimissa johtavaa roolia Yhdysvaltojen ja erityisesti Kiinan lamaannuttua. Tämä ei kuitenkaan riitä, ja ilmaston lämpenemisellä on merkittäviä vaikutuksia kaikkialla maailmassa. Myös Suomessa nähdään niin suoria kuin epäsuoria vaikutuksia.

Eurooppa onnistuu sopeutumaan ilmastonmuutokseen ja saa luonnonvarojen käytön kestävälle tasolle. Eurooppa ratkaisee energiahaasteensa ja on globaali edelläkävijä kiertotaloudessa. Se vie maailmalle kehittyneitä teknologioita, korkean jalostusasteen kierrätysmateriaaleja ja asiantuntijaosaamista. Kierrätyksen tehostuminen ja uudet innovaatiot vahvistavat EU:n omavaraisuutta kriittisten raaka-aineiden suhteen. Myös Suomella on tässä merkittävä rooli, kun se kasvattaa rooliaan raaka-aineiden jatkojalostuksessa Euroopassa. Lähes kaikki jäte hyödynnetään raaka-aineena tai uudelleenkäytössä. Aineeton kulutus ja palvelukeskeisyys valtavirtaistuvat.

**Suomi onnistuu vihreässä siirtymässä**

Suomi löytää oman paikkansa Euroopan arvoketjuissa. Puhdas ja halpa energia houkuttelee Suomeen paljon energiaintensiivistä ja edistyksellistä teollisuutta, ja Suomeen syntyy useita teknologia-alan klustereita. Suomi nojaa osaamisintensiiviseen, korkean arvonlisän teollisuuteen ja uusiin innovaatioihin, jotka auttavat muita hyödyntämään kestävästi uusiutuvia energialähteitä. Alueelliset keskukset hyötyvät maakuntiin rakentuvasta vihreästä teollisuudesta.

Suomi on onnistunut vihreässä siirtymässä, ja energiajärjestelmä nojautuu vahvasti uusiutuviin energianlähteisiin. Merituuli-, tuuli- ja aurinkovoimaa on kehitetty entisestään ja vetytalous tekee merkittävän läpimurron mahdollistaen helpon energian varastoinnin ja kuljettamisen.

Suomen maatalous kokee renessanssin ilmaston lämpenemisen seurauksena. Pidempi kasvukausi ja suotuisammat olosuhteet mahdollistavat monipuolisemman ja tuottavamman viljelyn. Tekoäly ja automaatio toimivat ihmistyön tukena maataloudessa, parantaen tuottavuutta ja resurssitehokkuutta. Suomen maatalouden kannattavuus paranee, ruoantuotannon omavaraisuusaste nousee ja elintarvikevienti kasvaa.

**Tekoälyä säädellään ja se toimii ihmistyön assistenttina**

EU kehittää datan käytön ja tekoälyn regulaatiota. Datan eettisyys säilyy tärkeänä osana poliittista agendaa, mikä rajoittaa teknologiajättien toimintaa. EU:n datan sisämarkkinat vahvistuvat. EU:n asema tekoälyn kehityksessä vahvistuu, kun sen käytön edellytykset saadaan kuntoon.

Tekoäly toimii ihmistyön assistenttina ja sen avulla voidaan hoitaa erityisesti suorittavaa työtä. Tekoäly ei kuitenkaan korvaa ihmistyötä suurissa määrin. Työelämä monimuotoistuu entisestään. Erilaisten työsuhteiden ja työn tekemisen tapojen määrä lisääntyy. Vuorottelu yrittäjyyden ja palkkatyön välillä on jatkuvaa.

Jatkuvaa työelämälähtöistä oppimista ja uudelleenkouluttautumista tuetaan yhteiskunnan toimesta. Työn verotuksen sijaan verotuksen painotus siirtyy muun lisäarvon verottamiseen. Tämä tukee erilaisia kouluttautumisen ja työllistymisen muotoja.

**Euroopan vetovoima kansainvälisten osaajien keskuudessa paranee**

Työperäinen maahanmuutto lisääntyy niin erityisasiantuntijoiden kuin suorittavaa työtä tekevien joukossa. Suomi onnistuu maahanmuuttajien kotouttamisessa ja maahanmuuttajat jäävät usein Suomeen myös pysyvästi. Yhteiskunnan monimuotoistuminen jatkuu sopuisasti, ja eri väestöryhmät kunnioittavat toisiaan.

Kaupungistuminen ja alueellinen keskittyminen jatkuvat hallitusti. Maakunnat kehittyvät tasapainoseisesti ja maakuntakeskukset pärjäävät. Maakunnat ovat erikoistuneet yhä vahvemmin täydentäen toistensa vahvuuksia. Suomen ja Euroopan välille kehittyy sujuvat ja kestävät logistiikka- ja henkilöliikenneyhteydet.

**Hyvinvointi ja ennaltaehkäisy ovat terveyspalveluiden keskiössä**

Hyvinvoinnin palvelujärjestelmä uudelleenorganisoidaan kokonaisvaltaisen hyvinvoinnin ja ennaltaehkäisyn ympärille. Terveyskeskukset toimivat hyvinvoinnin keskuksina tarjoten monipuolisia palveluita. Terveyden edistäminen integroidaan yhteiskunnan kaikkiin osa-alueisiin. Perheiden, yhteisöjen sekä taiteen ja kulttuurin roolia terveyden edistämisessä korostetaan.

### Uusimaa skenaariossa 2

**Uusimaa skenaarion maailmassa**

* Uusimaa tasapainoilee kaupungistumisen, teknologisen kehityksen ja ympäristöhaasteiden välillä. Pääkaupunkiseutu on laajentunut, mutta kohtaa haasteita ilmastonmuutoksen vuoksi.
* Maakunnan väestönkasvu on maltillista ja hallittua. Yhä suurempi osuus maahanmuutosta kohdistuu muualle Suomeen.
* Tasapainon löytäminen pääkaupunkiseudun ja muiden alueiden kehittämisen välillä helpottuu Uudellamaalla, kun aluekehitys tasaantuu.

**Keskeisimmät haasteet Uudellamaalla**

* Suomen eri alueiden kehitys on tasaantunut maakuntien elinvoiman kasvaessa erityisesti vihreän siirtymän investointien myötä. Uusimaa kamppailee säilyttääkseen erityisesti Suomen sisäisen kilpailukykynsä. Kilpailu osaajista on kovaa.
* Ilmastonmuutoksen aiheuttamat merenpinnan nousu ja sään ääri-ilmiöt vaativat jatkuvia, kalliita sopeutumistoimia ja infrastruktuurin uudistamista.
* Väestön ikääntyminen ja monikulttuuristuminen aiheuttavat paineita sosiaali- ja terveyspalveluille sekä kotoutumiselle ja yhteiskuntaan integroitumiselle.
* Erot asumisen kustannuksissa tasoittuvat maakunnan sisällä, kun aluekehitys muuttuu tasaisemmaksi.
* Automaation ja tekoälyn kehitys aiheuttaa työmarkkinoiden polarisaatiota ja lisää uudelleenkoulutuksen tarvetta.

**Talous ja elinkeinot Uudellamaalla**

* Muut maakunnat ovat ottaneet Uuttamaata kiinni ja sen rooli Suomen talouden veturina on heikentynyt. Tämä johtuu erityisesti muiden alueiden elin- ja vetovoiman kasvusta eikä niinkään Uudenmaan epäonnistumisesta.
* Maakunnalla on vahva asema korkean teknologian, tekoälyn ja kvanttilaskennan keskuksena. Helsinki on Euroopan johtava vihreän rahoituksen keskus. Uusimaa on panostanut ympäristöteknologiaan, mutta kilpailu globaaleilla markkinoilla on kovaa. Maakunta on edelläkävijä jätteiden hyödyntämisessä ja materiaalien kierrätyksessä.

**Yhteiskunnallinen kehitys Uudellamaalla**

* Helsingin yliopisto ja Aalto-yliopisto ovat nousseet maailman huippuyliopistojen joukkoon. Uudenmaan koulutusjärjestelmä painottaa elinikäistä oppimista, kriittistä ajattelua ja kestävän kehityksen arvoja.
* Uusimaa on monikulttuurinen alue, jossa eri väestöryhmät elävät sopuisasti ja osallistuvat aktiivisesti yhteiskunnan kehittämiseen.
* Ennaltaehkäisevä terveydenhuolto ja yhteisölliset hyvinvointipalvelut ovat parantaneet asukkaiden elämänlaatua. Väestön ikääntyminen ja elintapasairaudet kuormittavat järjestelmää.

**Liikkuminen ja saavutettavuus**

* Uusimaa on kehittänyt kattavan, päästöttömän joukkoliikennejärjestelmän, joka yhdistää sujuvasti kaupungin ja maaseudun.
* Parantuneet yhteydet Viroon sekä Rail Baltica ovat yhdistäneet alueen tiiviimmin Baltian ja Keski-Euroopan verkostoihin.

### Pohjois-Pohjanmaa skenaariossa 2

**Pohjois-Pohjanmaa skenaarion maailmassa**

* Pohjois-Pohjanmaa on merkittävä vihreän teknologian ja uusiutuvan energian keskittymä Suomessa. Oulu on kasvanut dynaamiseksi ja kansainväliseksi innovaatiokeskukseksi, joka houkuttelee osaajia.
* Alue on onnistunut hyödyntämään luonnonvarojaan kestävästi ja kehittänyt vahvan osaamisen kiertotaloudessa.
* Ilmastonmuutoksen myötä maatalous on monipuolistunut, ja alue on noussut merkittäväksi ruoantuottajaksi.
* Maakunnan väestörakenne on tasapainottunut työ- ja koulutusperäisen maahanmuuton ansiosta.
* Pohjoisuus on nostanut painoarvoaan.

**Keskeisimmät haasteet Pohjois-Pohjanmaalla**

* Ilmastonmuutoksen aiheuttamat äärisääilmiöt, kuten tulvat ja myrskyt, vaativat jatkuvaa sopeutumista ja infrastruktuurin vahvistamista.
* Väestön ikääntyminen aiheuttaa edelleen painetta terveydenhuolto- ja hoivapalveluille, vaikka tilanne on parantunut maahanmuuton myötä.
* Alueellisten erojen tasapainottaminen maakunnan sisällä on haastavaa, kun Oulun seutu kasvaa voimakkaasti.

**Talous ja elinkeinot Pohjois-Pohjanmaalla**

* Pohjois-Pohjanmaa muodostaa ”Pohjoisen innovaatiovyöhykkeen” muiden pohjoisten maakuntien kanssa.
* Pohjois-Pohjanmaasta on merkittävä tuuli- ja aurinkovoiman tuottaja. Alueella on myös kehittynyt vetytalouden osaamiskeskittymä.
* Oulu on vahvistanut asemaansa merkittävänä ICT-alan keskuksena ja laajentanut osaamistaan tekoälyn ja kvanttiteknologian aloille.
* Maakunnassa toimii useita kierrätysmateriaalien jatkojalostukseen erikoistuneita yrityksiä.
* Ilmaston lämpenemisen myötä maataloustuotanto on monipuolistunut ja tehostunut.
* Kestävä luontomatkailu on noussut merkittäväksi elinkeinoksi, kun Etelä-Eurooppaa leudompi ilmasto houkuttelee matkailijoita.

**Yhteiskunnallinen kehitys Pohjois-Pohjanmaalla**

* Oulun yliopisto on vahvistanut asemaansa maailman johtavien monitieteisten yliopistojen joukossa. Ammatillinen koulutus on integroitu tiiviisti työelämään jatkuvan oppimisen periaatteella.
* Työperäisen maahanmuuton myötä maakunnasta on tullut kansainvälisempi ja monikulttuurisempi.
* Ennaltaehkäisevä hyvinvointityö ja yhteisöllisyyttä tukevat palvelut ovat parantaneet asukkaiden elämänlaatua.
* Digitaaliset alustat ovat lisänneet kansalaisten osallistumismahdollisuuksia päätöksentekoon ja yhteiskunnalliseen vaikuttamiseen.

**Liikkuminen ja saavutettavuus**

* Kestävät liikenneyhteydet, kuten nopeat raideyhteydet, ovat parantaneet maakunnan saavutettavuutta. Rail Baltica -yhteyden jatke yhdistää Oulun suoraan Keski-Eurooppaan.
* Perämeren satamat ovat uudistuneet vihreän teknologian keskuksiksi, ja laivaliikenne toimii pääosin uusiutuvilla polttoaineilla kuten vedyllä.

### Skenaarion 2 vaikutukset – Uudenmaan varautumissuunnitelma skenaarion toteutumiseen

**Tärkeimmät mahdollisuudet ja niiden hyödyntämiseen liittyvät toimenpiteet:**

Uudenmaan saavutettavuus parantuu ja liikenneyhteyksien kehittäminen mahdollistaa paremman kilpailukyvyn

* Ympäristöystävällisten liikenneyhteyksien kehittäminen ja skaalaaminen alueelle.
* Eurooppalaisen yhteistyön kehittäminen hyvien yhteyksien myötä (esim. Tallinna-tunneli).
* Reuna-alueiden elinvoiman tukeminen ohjaamalla vihreän siirtymän investointeja alueille.
* Mahdollistaa myös asuinpaikan vapaamman valinnan.

Alueella kehitetään ja tuotetaan korkeatasoisia tuotteita ja palveluja mm. kiertotalouden ja ympäristöteknologian alalla

* Kokeiluja mahdollistavien rahoitusinstrumenttien rakentaminen.
* Vahva investoiminen TKI-toimintaan sekä panostaminen hankerahoitukseen.
* Vihreän siirtymän investointien mahdollistaminen kaavoituksella ja vihreän energian tuotannon mahdollisuuksien etsiminen.
* Vaikuttaminen (yhteistyössä eri toimijoiden kanssa) investointien saamiseen mm. edunvalvonnan, kaavoituksen, infran ja osaavan henkilöstön houkuttelulla.
* EU:n työohjelmiin vaikuttaminen ja aktiivinen lobbaus.

Uudellamaalla on tarjolla kansainvälistä huipputason TKI-toimintaa. Uusimaa on maailman paras paikka oppia

* Uusien asukkaiden ja yritysten houkutteleminen huippukorkeakoulujen sekä innovaatio- ja kiertotalousosaamisen ja -keskittymien avulla.
* Syvempi työelämäyhteistyö koulutuksen ja elinkeinoelämän välillä, jotta huippuosaajat saadaan työelämään suoraan koulusta.
* Työikäisen väestön jatkuvaan/elinikäiseen oppimiseen panostaminen sekä vahvempi panostus oppimiseen jo peruskoulusta alkaen.
* Alueen koulutustoimijoiden yhteistyön kehittäminen

**Tärkeimmät uhat ja niiden ehkäisemiseen tai niihin sopeutumiseen liittyvät toimenpiteet:**

Ilmastokriisin eskaloituminen näkyy Uudellamaalla merkittävinä uhkina ja erilaisten vahinkojen lisääntymisenä

* Ilmastonmuutoksen hillinnän ja sopeutumisen toimenpiteiden kehittäminen monialaisesti.
* Kriittisen infran ylläpitämiseen panostaminen ja varautuminen ilmastonmuutoksen luomiin uhkiin.
* Euroopasta Suomeen viileämmän ilmaston perässä muuttaneiden integroiminen ja heidän osaamisensa hyödyntäminen.

Aluekehityksen tasaantuessa Uudenmaan suhteellinen kilpailukyky Suomen muihin alueisiin verrattuna heikkenee

* Maakunnan kilpailukyvyn säilyttäminen ja kehittäminen suhteessa muuhun Suomeen.
* Saavutettavien palvelujen turvaaminen.
* Aktiivisempi ja vaikuttavampi alueen lobbaaminen liittyen osaajiin ja investointeihin.

Osa Uudenmaan kunnista tippuu kasvun kelkasta ja alueelliset erot maakunnan sisällä kärjistyvät

* Saavutettavien palvelujen turvaaminen., ml. kuntien tukeminen, jotta maakunnan sisällä voidaan taata palvelut kaikille maakunnan asukkaille
* Pienten kuntien elinvoiman tukeminen ohjaamalla esimerkiksi vihreän siirtymän investointeja alueille.

### Skenaarion 2 vaikutukset – Pohjois-Pohjanmaan varautumissuunnitelma skenaarion toteutumiseen

**Tärkeimmät mahdollisuudet ja niiden hyödyntämiseen liittyvät toimenpiteet:**

Vihreä teknologia ja uusiutuva energia lisäävät alueen houkuttelevuutta yritysten ja asukkaiden osalta

* Yhteistyön lisääminen maakuntien ja muiden pohjoisten alueiden kanssa vauhdittamaan uusien ratkaisujen kehittämistä.
* Vihreän talouden ja vetytalouden läpimurtojen hyödyntäminen elinvoiman rakentamisessa reuna-alueille.

Vetovoimainen koulutusjärjestelmä ja alueen osaaminen lisäävät elinvoimiasuutta

* Vetovoimaisen koulutusjärjestelmän kehittäminen ja uusien koulutuskokonaisuuksien tarjoaminen, jotka tukevat muuttuvan toimintaympäristön osaamisen vaatimuksia.
* Yrittäjyyskasvatuksen ja yrittäjyystoiminnan oleellinen vahvistaminen.

Työ- ja koulutusperäinen maahanmuutto tasapainottaa väestörakennetta

* Yritysten ja julkisen sektorin kyvykkyyksien kehittäminen vastaanottaa monikulttuurisia osaajia.
* Median valjastaminen asenneilmapiirin muokkaamiseen.
* Huippuosaajien ja opiskelijoiden pitovoiman kehittäminen.

**Tärkeimmät uhat ja niiden ehkäisemiseen tai niihin sopeutumiseen liittyvät toimenpiteet:**

Muuttuva ilmasto ja investointien puuttuminen vaikuttavat infrastruktuurin heikkenemiseen

* Maakunnan sisäisen liikenneinfran kehittäminen.
* Teknologian hyödyntäminen asuinympäristön kehittämisessä ja ääri-ilmiöissä suojaamisessa.
* Osaamisen kehittäminen rakentamisessa, mm. rakennusten suojaaminen sään ääri-ilmiöiltä.

Alueen epätasa-arvoinen kehitys jatkuu. Eriytyminen kuntien ja toimijoiden esim. koulujen välillä lisääntyy

* Uhkakuvana on sisäisen turvallisuuden puute ja sosiaalisen segregaation lisääntyminen.
* Ennaltaehkäisevään hyvinvointityöhön ja eriytymisen hidastamiseen panostaminen.
* Eriytymisen ehkäiseminen koulutuksen, erityisesti peruskoulujen välillä.

Väestön ikääntyminen aiheuttaa haasteita, vaikka tilanne kohentuu maahanmuuton myötä

* Kehittyvän teknologian, kuten digitaalisten alustojen hyödyntäminen hoivatyössä edistämään kohtaamisia ja asuinturvallisuutta.
* Liikkuvien hyvinvointipalvelujen kehittäminen takaamaan hoivatyön tason edistäminen.

## Skenaario 3 - Näivettymisestä hyvinvointitalouteen

### Skenaarion tarina

**Jakautuminen valtablokkeihin jatkuu ja EU:n toimintakyky heikkenee**

2010-luvulla alkanut jakautuminen valtablokkeihin jatkuu. Alueelliset liittoumat korostuvat globaalin yhteistyön kustannuksella. Yhdysvaltojen, Euroopan ja Kiinan johtamat blokit kilpailevat vaikutusvallasta, teknologiasta ja resursseista. Venäjä pysyy tiukasti Kiinan johtamassa autoritääristen valtioiden blokissa, ja se koettelee jatkuvasti Euroopan ja Suomen turvallisuutta. Eurooppa on tiiviisti Yhdysvaltojen blokissa. Avointa sotaa ei synny, mutta hybridioperaatiot ja erilaiset vahingonteot ovat arkipäivää. Kilpailu arktisista alueista on kiihtynyt ja niin Naton kuin Venäjän läsnäolo pohjoisessa on lisääntynyt.

Eurooppa ei pärjää globaalissa kilpailussa – EU:n toimintakyky heikkenee, kun yhä useampi jäsenmaista alkaa kyseenalaistaa unionia. EU:ssa joudutaan hyväksymään yhteistyön eritahtisuus – jotkut tekevät tiivistä yhteistyötä keskenään, toiset ovat mukana vähemmän aktiivisesti tai ovat vastarannan kiiskiä. EU hajoaa tiiviimmän yhteistyön pohjoiseen ja hidastahtisempaan etelään. EU:n sisämarkkina kuitenkin pysyy.

**Paheneva ilmastonmuutos luo painetta Euroopan rajoille mutta EU sulkee rajansa ilmastopakolaisilta**

Blokkiutumisen takia ilmasto- ja kestävyystoimet vaihtelevat alueellisesti. Valtiot ja toimijat osaoptimoivat omia ilmasto- ja varautumistoimiaan priorisoiden niitä omien erityispiirteiden perusteella. Ilmastotoimiin tartutaan opportunistisesti siinä vaiheessa, kun se on liiketaloudellisesti järkevää. Tämä ei johda toimivimpaan lopputulokseen, ja voimakas ilmaston lämpeneminen näkyy suoraan myös Suomessa mm. sään ääri-ilmiöinä ja niistä aiheutuvina terveysriskeinä, luonnon monimuotoisuuden vähentymisenä ja uusien tuholaisten ja tautien lisääntymisenä. Voimakkaan ilmaston lämpenemisen takia resursseja joudutaan kohdistamaan myös sopeutumistoimiin.

Paheneva ilmastonmuutos luo painetta Euroopan rajoille, mutta yhteiskunnallisten levottomuuksien pelossa EU sulkee tiukasti rajansa pakolaisilta. Euroopassa ja Suomessa hyväksytään heikompi talous- ja väestökehitys hintana sille, että maahanmuuttajien määrä saadaan pidettyä alhaisena.

Heikon kilpailukyvyn ja tiukentuneen maahanmuuttopolitiikan takia Eurooppaan tulee aiempaa vähemmän myös työperäistä maahanmuuttoa. Seurauksena Suomen väestö ikääntyy ja alkaa kääntyä hitaaseen laskuun. Vuonna 2050 Suomen väestö on noin 5,5 miljoonaa.

**Hyvinvointitalousajattelu vahvistuu**

Talouskasvun ollessa pitkään matala Suomessa aletaan tavoitella talouskasvun rinnalla myös hyvinvoinnin lisäämistä ei-materiaalisilla tavoilla niin poliitikkojen, elinkeinoelämän kuin kansalaisten toimesta. Talouskasvua ei unohdeta, mutta hyvinvointitaloudessa panostetaan myös muihin onnellisuutta lisääviin tekijöihin kuten yhteisöllisyyteen, turvallisuuteen, toimivaan arkeen ja vapaa-aikaan. Myös yhteiskunnallinen yrittäjyys lisääntyy, jossa pyritään tekemään yhteiskunnallista hyvää liiketoiminnan keinoin.

Hyvinvointitalousajattelu ja maahanmuuton vähentyminen muuttaa yhteiskunta aiempaa sopuisammaksi ja kulttuurinen polarisaatio vähenee. Väestön ikääntyminen ja huoltosuhde pysyvät kuitenkin merkittävinä haasteina. Suomessa yhteiskunnan arvopohja pysyy kutakuinkin samanlaisena kuin 2020-luvun alussa, mutta yhteisöllisyyden merkitys kasvaa.

**Suomessa kehitetyt uusiutuvat energiamuodot eivät saa aikaan toivottua kasvua**

Elinkeinorakenteen osalta nykykehitys jatkuu: valmistavan teollisuuden työpaikkojen määrä vähenee ja palvelusektorin työpaikkojen osuus kasvaa. Suomessa kehitetään voimakkaasti uusiutuvia energiamuotoja, mikä johtaa vety- ja kiertotalouden läpimurtoihin. Vetyautot ja sähköinen joukkoliikenne ovat arkipäivää. Ylijäämäenergiaa viedään sekä bulkkina että jalostettuna myös Eurooppaan. Puhdas energia ei kuitenkaan houkuttele siinä määrin sitä hyödyntäviä teollisuusinvestointeja kuin Suomessa toivottaisiin.

Teknologia ja tekoäly kehittyvät, mutta vauhti pysyy kohtuullisena ja yhteiskunta kykenee pääosin sopeutumaan muutoksiin. Euroopassa ja Suomessa on sääntelyllä pyritty siihen, ettei tekoäly syrjäytä ihmisiä. Kyvykkäät tekoälyt yleistyvät, mutta tekoäly toimii pääosin ihmisten assistenttina ja ihmiskykyjen parantajana. Ihmiskontakti säilyy, ja robotiikka ja tekoäly hoitaa ”tylsempiä” tehtäviä.

Blokkiutumisen ja globaalin epävakauden takia Suomi pyrkii lisäämään ruoantuotannon omavaraisuutta. Sään ääri-ilmiöt, uudet tuholaiset ja taudit vaikeuttavat maataloutta, mutta toisaalta pidempi kasvukausi mahdollistaa uusien lajikkeiden viljelyn. Tekoälyä ja robotiikkaa hyödynnetään maataloudessa tehostamaan tuotantoa ja sopeutumaan muuttuviin olosuhteisiin.

**Julkisten resurssien puute leimaa palveluiden kehittämistä**

Alueellisen kehityksen osalta keskittyminen kasvukolmioon jatkuu, ja julkisten resurssien puute vauhdittaa palveluiden keskittämistä. Toisaalta myös suuriin kaupunkeihin syntyy aiempaa enemmän erilaisia pienyhteisöjä, ja niiden rooli ja merkitys korostuu yksilöiden elämässä.

Hyvinvointipalveluita uudistetaan, mutta epätasa-arvoisuus pysyy. Julkista sotea kehitetään ja palvelut taataan jokaiselle keskittämällä ja priorisoimalla palveluita voimakkaasti, mutta rahoituksen puute on ongelma. Työssäkäyvät hyödyntävät edelleen työterveyspalveluita tai yksityisiä vakuutuksia. Yksityinen sektori ottaa roolia myös erikoissairaanhoidossa, ja erilaisten kalliiden yksityissairaaloiden ja -klinikoiden määrä kasvaa.

Myös koulutusta priorisoidaan aiempaa enemmän. Panostuksia ohjataan talouden kannalta keskeisille aloille kuten energia-alaan ja teknologiakehitykseen, mutta resurssien puutteen takia koko väestön koulutustason nostamisesta on luovuttu, ja esimerkiksi pelkän alemman korkeakoulututkinnon suorittaminen on arkipäivää myös yliopistoissa.

### Uusimaa skenaariossa 3

**Yleiskuvaus Uudestamaasta skenaarion maailmassa**

* Uusimaa pärjää ja pysyy Suomen talouden ja TKI-toiminnan veturina. Vaikka Suomella menee huonosti, Uudenmaan suhteellinen painoarvo kasvaa. Vetovoimatekijöinä ovat sijainti, luonto, innovatiivisuus ja positiivisen puolella pysyvä väestökehitys, kun muilta Suomen alueilta muutetaan aiempaa enemmän Uudellemaalle. Matalan talouskehityksen maailmassa Uudenmaan rooli innovaatioiden lähteenä korostuu entisestään.
* Uudellamaalla on merkittävä rooli uusien talouden ja yhteiskunnan kehittämisaloitteiden pilotoinnissa. Uudenmaan alueiden erilaisuus mahdollistaa uuden yhteisöllisyyden toteuttamismuotojen testaamisen niin urbaaneissa kuin vähemmän tiheästi asutetuissa ympäristöissä.
* Uusimaa on vihreän siirtymän osalta edelläkävijä, josta investoinnit siirtyvät myös muualle maahan, ruokkien koko Suomen elinvoimaa. Uusimaa on testialusta erilaisille ilmastoinnovaatioille.

**Keskeisimmät haasteet Uudellamaalla**

* Ilmastonmuutoksen myötä epävarmuus arjen sujuvuudessa ja yritystoiminnan jatkuvuudessa kasvaa: globaalit heijastevaikutukset elinkeinoelämän toimintaketjuihin yleistyvät ja luontokadon ja sään ääri-ilmiöiden vaikutukset näkyvät myös Uudellamaalla.
* Osaavan työvoiman puute kasvaa merkittävästi, kun maahanmuutto vähenee.

**Talous ja elinkeinot Uudellamaalla**

* Uusimaa on Suomen talouden ja TKI-toiminnan veturi.
* Uusimaa on vihreän siirtymän osalta edelläkävijä ja testialusta erilaisille ilmastoinnovaatioille. Uusimaa vie arvoa tuottavia ilmastonmuutoksen hillinnän ja sopeutumisen innovaatioita globaaleille markkinoille.
* Palvelusektorilla tapahtuu hidasta kehittymistä ja monipuolistumista teknologisten ja tekoälyyn pohjautuvien ratkaisujen myötä, mutta koko palvelusektoria mullistavia disruptioita ei nähdä.

**Yhteiskunnallinen kehitys Uudellamaalla**

* Uusimaa pysyy Suomen monimuotoisimpana maakuntana, mutta vastakkainasettelu vähenee, kun uusia muuttajia alueelle on vähemmän ja nykyiset asukkaat integroituvat vuosikymmenten saatossa.
* Hyvinvointitalouden hengessä asuinalueiden eriytymistä on onnistuneesti lievitetty ja arki Uudellamaalla on toimivaa. Pienyhteisöllisyys on lisääntynyt Uudenmaan suurissa kaupungeissa.
* Uudellamaalla saadaan ylläpidettyä terveydenhuollon taso, sillä väestötiheys on riittävällä tasolla ja Uusimaa pääosin hyötyy keskittymiskehityksestä. Terveydenhuollon innovaatiot syntyvät resurssien puitteissa pääosin Uudellamaalla.

**Liikkuminen, saavutettavuus ja yhteistyö**

* Julkisten resurssien puute heikentää liikenneinfran kehitystä koko maassa, mutta Uudenmaan talous mahdollistaa mm. vaadittavat korjausinvestoinnit myös reuna-alueille ja fyysinen saavutettavuus pysyy kohtuullisella tasolla.
* Haastavassa taloustilanteessa sisäinen yhteistyö lisääntyy Uudenmaan eri kuntien, kaupunkien ja toimijoiden kesken tehokkuuden saavuttamiseksi.
* Uudenmaan kansainvälinen yhteistyö on keskittynyt pääasiassa Yhdysvaltojen johtaman blokin maihin ja erityisesti energiasektorille. Yhteistyö Pohjoismaiden ja Baltian maiden kanssa on tiivistä.

### Pohjois-Pohjanmaa skenaariossa 3

**Yleiskuvaus Pohjois-Pohjanmaasta skenaarion maailmassa**

* Pohjoisen strateginen merkitys on kasvanut ja Pohjois-Pohjanmaa porskuttaa kohtuullisen hyvin omavaraisuuden ja väestökehityksen suhteen. Muuttotappiota on ehkäisty onnistuneesti synnyttämällä alueelle työpaikkoja, pitämällä huolta alueen koulutus- ja asuntotarjonnasta, elinympäristöstä ja yrittäjyyden edellytyksistä. Nuorille sukupolville on luotu ennakoiden uskoa ja luottamusta Pohjois-Pohjanmaasta hyvänä asuinalueena.
* Maakunnan elinkeinorakenteen alueellisen jakautumisen vuoksi työpaikkoja on edelleen melko tasaisesti eri puolilla maakuntaa.
* Alueelle on tullut teollisia investointeja ja fyysinen saavutettavuus on parantunut investointien kautta eri liikennemuodoissa.

**Keskeisimmät haasteet Pohjois-Pohjanmaalla**

* Väestökehitys ja yhteiskunnan mahdollinen polarisaatio haasteina.
* Puolustukseen joudutaan edelleen panostamaan merkittävästi. Ulkopoliittinen asema on epävakaa ja Suomi ei kokonaisuutena houkuttele investointeja.
* Ekologinen kriisi on merkittävä haaste. Vesistöjen ja metsien tilanne vaikuttaa arkeen ja teollisuuteen. Resurssiniukkuus ja sään ääri-ilmiöt haastavat mm. infrastruktuuria ja rakentamista, ruuantuotantoa, ihmisten terveyttä jne.

**Talous ja elinkeinot Pohjois-Pohjanmaalla**

* Maakunta on omavarainen elintarviketuotannon ja energian suhteen. Vihreän talouden ml. vetytalouden ja merituulivoiman roolit kasvavat.
* Teollisuustoimintoja alueellistetaan uudelleen. Omavaraisuusaste kasvaa raaka-aineissa ja tuotannossa. Energian saatavuus houkuttelee maakuntaan jonkin verran uusia rohkeita teollisuusinvestointeja. Akkuteollisuus kehittyy.
* Luonto, erämaat ja viileät kesät houkuttelevat matkailijoita.

**Yhteiskunnallinen kehitys**

* Pohjoisen merkitys koko Suomelle tunnistetaan aiempaa paremmin, alue- ja paikkaperusteinen kehittäminen edelleen voimissaan.
* Maahanmuuttajiin suhtaudutaan nykyistä arvostavammin, koska työvoimaa tarvitaan väestön vanhetessa ja syntyvyyden laskiessa.
* Hyvinvointi keskittyy entisestään. Elämä kasvukeskusten ulkopuolella on palvelujen osalta entistä haastavampaa. Silti osa ihmisistä haluaa edelleen asua myös harva-alueilla.
* Pärjäämisen ja yhdessä tekemisen kulttuuri säilyy ja korostuu entisestään skenaariossa, mikä tukee yhteisöllisyyden rakentumista.

**Liikkuminen, saavutettavuus ja yhteistyö**

* Maakunnan sijainti Itämeren ja arktisen alueen leikkauspisteessä, Oulu solmupisteenä, tukee maakunnan elinvoiman kasvua. Maakunnalla on merkittävä rooli arktiseen alueeseen keskittyvässä kansainvälisessä yhteistyössä.
* Teknologia mahdollistaa aiempaa enemmän paikkariippumattomuutta ja asuinpaikan voi valita esimerkiksi harrastuksen perusteella.
* Väestön ikääntyminen lisää tarvetta esteettömille ja joustaville liikkumisratkaisuille erityisesti harvaan asutuilla alueilla.

### Skenaarion 3 vaikutukset – Uudenmaan varautumissuunnitelma skenaarion toteutumiseen

**Tärkeimmät mahdollisuudet ja niiden hyödyntämiseen liittyvät toimenpiteet:**

Vihreän siirtymän teknologiat ovat talouden vetureita ja haluttuja vientituotteita

* TKI-kehitykseen ja korkean osaamisen tasoon panostaminen.
* Kiertotalousratkaisujen kehittäminen ja viennin edistäminen.
* Vihreän siirtymän pilotointitoimintaan panostaminen ja kehittämistoiminnan veturina toimiminen.
* Ekosysteemiyhteistyön lisääminen, jotta saadaan taklattua yksityisen rahan puute.

Uudenmaan houkuttelevuus elinympäristönä kasvaa suhteessa muihin maakuntiin, sillä heikossa taloustilanteessa Uudenmaan rooli Suomen talouden ja innovaatioiden veturina korostuu

* Uusimaa on väestön ja yritystoiminnan keskittymä.
* Kaupunkiympäristön villiinnyttäminen ja kulttuurimaiseman ylläpito tukemaan hyvinvointia.
* Yhteisöllisten asumismuotojen ja –ratkaisujen kehittäminen.

Yhteisöllisyyden ja huolenpidon kasvaminen lisää ihmisten hyvinvointia

* Sotepalvelujen liikkuvuuden mahdollistaminen ja teknologian hyödyntäminen palveluiden tarjoamisessa.
* Ihmisten kohtaamispaikkojen lisääminen ja yhteisöohjaamisen turvaaminen sotepuolella.
* Terveyden ennaltaehkäisevän toiminnan lisääminen tekoälyn ja uusien sovellusten ja viestintäkanavien avulla.
* Yhteisöllisyyden edistäminen nuorten osalta.

**Tärkeimmät uhat ja niiden ehkäisemiseen tai niihin sopeutumiseen liittyvät toimenpiteet:**

Huonontuva huoltosuhde ja väestönkasvun pysähtyminen näivettävät pieniä kuntia ja niiden kehittyminen on heikompaa

* Pienten kuntien palvelujen saatavuuteen panostaminen.
* Julkisen, yksityisen ja kolmannen sektorin yhteistyö, esim. palvelujen tuottamisessa.
* Ekosysteemiyhteistyön tuomien mahdollisuuksien hyödyntäminen kunnissa kilpailun sijasta.
* Sisäinen yhteistyö Uudenmaan eri kuntien, kaupunkien ja toimijoiden kesken, jotta myös pienissä kunnissa saadaan taattua riittävät palvelut.

Ilmastonmuutoksen ja sen vaikutusten luomat ongelmat Uudellemaalle

* Kaupunkirakenteen ilmastokestävyyden merkittävä parantaminen (viheralueet viilentämisessä ja imeyttämisessä).
* Ihmisten varautumisosaamisen kehittämisen tukeminen, esim. kriisivalmiuden, kansalaistaitojen, ilmastotoimien, ilmastoon sopeutumisen ja infran korjaamisen suhteen esim. lähiyhteisön ja/tai kolmannen sektorin toimijoiden avulla.
* Ihmisten auttaminen käsittelemään ja sopeutumaan elinympäristön rajuihin ja nopeisiin muutoksiin yhteisöllisesti.

Viennin haasteet blokkien maailmassa ja Suomen heikossa taloustilanteessa

* Maakunnan saavutettavuuden ja hyvien ulkomaanyhteyksien varmistaminen.
* Uusien innovaatioiden kehittäminen ja kehittämistyön edistäminen.
* Yhteistyön harjoittaminen valtion, yritysten ja alueen eri toimijoiden kesken viennin edistämiseksi.
* Ekosysteemiyhteistyön tuomien mahdollisuuksien hyödyntäminen kunnissa kilpailun sijasta.

### Skenaarion 3 vaikutukset – Pohjois-Pohjanmaan varautumissuunnitelma skenaarion toteutumiseen

**Tärkeimmät mahdollisuudet ja niiden hyödyntämiseen liittyvät toimenpiteet:**

Maakunnan toimialojen alueellinen jakautuminen edistää maakunnan työelämän kehittämistä.

* Investointien kohdistaminen useilla alueilla vihreään siirtymään.
* Hyvinvointiliiketoiminnan kehittäminen. Uusien yrittäjien saaminen reuna-alueille.
* Teollisuuden omavaraisuuden kehittäminen lisää työpaikkoja tasaisesti maakunnan alueella.

Puhdas luonto, viileä sää ja hyvä asuinympäristö lisää alueen houkuttelevuutta.

* Luonnon positiivisten vaikutusten hyödyntäminen elinympäristön kehittämisessä.
* Vastuullisuusajattelun korostuminen ihmisten arvoissa ja luonnon kunnioittaminen edistää luonnon suojelua.
* Luonto, erämaat ja viileät kesät houkuttelevat matkailijoita.

Uusien yhteistyömallien avulla tuetaan yhteisöllisyyttä ja osallisuutta

* Uudenlaisen yhteisöllisyyden ja osallisuuden kehittäminen osallistamalla eri alojen toimijoita.
* Uusien asukkaiden muuttamisen helpottaminen luomalla uusia asumisen ja liikkumisen muotoja sekä yhteisöllistä toimintaa.
* Osallisuuden kehittyminen digitalisaation avulla.
* Kolmannen ja neljännen sektorin toimintamallien kehittäminen ja vapaaehtoistyön mahdollisuuksien hyödyntäminen.

**Tärkeimmät uhat ja niiden ehkäisemiseen tai niihin sopeutumiseen liittyvät toimenpiteet:**

Luonnon monimuotoisuuden heikkeneminen vaikutukset teollisuuteen.

* Sään ääri-ilmiöihin varautuminen ja luontokadon estäminen teollisuusalojen yhteistyötä hyödyntämällä.
* Ruokatalouden muutoksiin varautuminen ja uusien maatalousinnovaatioiden kehittäminen.

Turvallisuushuolien esiintyminen ihmisten arjessa.

* Turvallisuutta korostavan elinympäristön kehittäminen.
* ”Kansalaistaito-opin” edistäminen: yhteiskunnan toimivuus, terveyden edistäminen, asioiminen viranomaisten kanssa ja digitaidon edistäminen.

Epätasa-arvoisuuden ja syrjäytymisen uhkakuvien kasvaminen

* Ikääntyvien työikäisten osaamisen tunnistaminen ja työkyvyn ylläpitäminen.
* Syrjäytymisuhan alla olevien lasten tunnistaminen ja auttaminen.
* Tarvittavien uusien kyvykkyyksien tunnistamine ja elinikäiseen oppimiseen panostaminen.
* Koulutuksen saatavuuden takaaminen huomioiden kaikki koulutusasteet.
* Uusien työelämäpolkujen luominen nuorille. Nuorille mahdollisuus aloittaa työelämä aiemmin.

## Skenaario 4 – Pakolaiset ja polarisaatio

### Skenaarion tarina

**Sääntö- ja sopimuspohjainen maailma heikentyy ja globaalit konfliktit pahenevat**

Globaalit konfliktit pahenevat ja laajenevat. Valtioiden väliset erimielisyydet lisääntyvät ja suurvallat edistävät omia intressejään yhä enemmän suoralla voimankäytöllä. Venäjä jatkaa aggressiivista käyttäytymistään, Euroopassa ja muualla maailmalla on puhjennut uusia suoria sotilaallisia konflikteja lisäten pakolaisuutta ja muuttovirtoja. Itämeren turvallisuus heikentyy, ja Suomi joutuu panostamaan merkittävästi puolustukseen ja turvallisuuteen Venäjän uhan alla.

Sääntö- ja sopimuspohjainen maailma heikentyy, ja monenkeskisestä sopimisesta on siirrytty kahdenvälisiin ja blokkien välisiin sopimuksiin. Pohjoismainen yhteistyö on vahvistunut ja kehittynyt lähes valtioliitoksi.

**Ilmasto lämpenee ja valtiot keskittyvät akuuteista kriiseistä selviämiseen**

Vajavaisten ilmastotoimien takia ilmasto lämpenee voimakkaasti, ja valtiot joutuvat keskittymään akuuteista kriiseistä selviämiseen. Myös Suomessa nähdään rajuja sään ääri-ilmiöitä ja niiden vaikutuksia – pahentuvia tulvia, uusia tauteja, ja tuholaisia. Suomessa kuolleisuus nousee rajusti kesän helleaaltojen takia, ja rakennuskanta sekä infra rapistuu nopeammin. Myös ilmasto- ja muu pakolaisuus Suomeen kasvaa voimakkaasti, mikä nuorentaa ja kasvattaa väestöä yli 7 miljoonaan vuonna 2050.

Turvallisuus- ja huoltovarmuussyistä voimakasta väestönkasvua ohjataan valtiovallan toimesta erilaisin kannustimin tasaisemmin ympäri maata. Toisaalta kasvukausi pohjoisessa pitenee ja pohjoisen suhteellinen houkuttelevuus lisääntyy ilmaston lämpenemisen myötä.

**EU heikkenee ja jäsenmaita erotetaan**

EU:n toimintakyky heikkenee, kun konfliktien maailmassa yhä useampi jäsenmaista ajaa itsekkäästi omia etujaan, joidenkin siirtyessä kohti Unkarin tietä. Unionia kyseenalaistetaan ja yhteinen päätöksenteko lamautuu ja useita jäsenmaita eroaa.

Myrskyisän maailmantilanteen aiheuttama vahvan johtajan kaipuu ja pakolaisvirran aiheuttama tyytymättömyys tekee äärioikeistolaisuudesta useissa maissa valtavirtaa. Toisaalta kansallisella turvallisuudella perustellaan kansalaisten lisääntynyttä valvontaa. Tuloksena demokratia heikkenee merkittävästi.

**Suomen omavaraisuusaste ja paikallinen tuotanto kasvavat**

Suomen elinkeinorakenne pohjautuu aiempaa enemmän paikalliseen tuotantoon. Suomen omavaraisuutta nostetaan ja luonnonvarojen saatavuuden heikentyessä ja kansainvälisen kaupan vähentyessä Suomessa panostetaan alkutuotantoon, kaivostoimintaan ja perinteiseen teollisuuteen. Toisaalta kaivostoiminta, perinteinen teollisuus, fossiiliset energiantuotantomuodot kiihdyttävät ilmastonmuutosta ja luontokatoa ennestään. Makean veden ympärille syntyy liiketoimintaa.

Omavaraistalous ei korvaa kansainvälisiä arvoketjuja, vaan hyödykkeiden hinnat nousevat, niukkuus lisääntyy ja talouskehitys on heikkoa. Korkean jalostusarvon tuotteisiin ei panosteta, eikä arvonlisää pääosin tule Suomeen.

Logistiikkavirrat ovat kääntyneet viennissä ja tuonnissa Ruotsin ja Norjan satamiin. Kaksoisraide eurooppalaisella raideleveydellä ulottuu Tampereelta Haaparantaan.

Voimakas väestönkasvu luo painetta ruoantuotannon lisäämiselle ja ruokaturvan varmistamiselle. Paikallisen ruoantuotannon merkitys kasvaa ja Suomi pyrkii voimakkaasti lisäämään ruoantuotannon omavaraisuutta. Teknologikehityksen hidastuessa maatalous pysyy työvoimaintensiivisenä eikä sen tehokkuus kasva toivotusti. Kasvukauden pidentymisestä huolimatta Suomen maatalouden kannattavuuskehitys on heikkoa.

**Teknologiakehitys on hidasta ja vihreän siirtymän investoinnit hyytyvät**

Teknologia- ja tekoälykehitys on ollut odotettua hitaampaa, sillä konfliktien maailmassa sääntely on korkeaa ja turvallisuushuolien takia tieto liikkuu hitaasti valtioiden ja blokkien rajojen yli. Maat ja alueet kehittävät tekoälyä itsenäisesti rajattuihin sovellutuksiin, ja isompi tekoälyloikka jää syntymättä.

Kaikki tavat tuottaa energiaa pysyvät hyväksyttyinä, mukaan lukien fossiiliset. Uusiutuvia käytetään, mutta niiden investoinnit hyytyvät. Ydinvoimalla on laaja hyväksyntä.

**Taloudellisen niukkuuden takia työtä tehdään aiempaa enemmän**

Työelämä muuttuu kasvavan väestön ja muuttuvan elinkeinorakenteen myötä. Taloudellisen niukkuuden takia työtä tehdään aiempaa enemmän. Vaikka kansallismielisyys on valtavirtaa, osa yhteiskunnasta pyrkii kuitenkin saamaan maahanmuuttajia aktiivisesti työelämään esim. kotoutumispalveluiden ja yrittäjyyteen kannustamisen kautta. Varsinaista työperäistä maahanmuuttoa tulee Suomeen vain vähän, mutta osa pakolaisista on korkeasti koulutettua, osaavaa työvoimaa, jotka integroituvat verrattain nopeasti.

Resurssien puutteen takia iso osa korkeakoulutuksesta on muuttunut maksulliseksi. Koulutuksessa korostuu käytännön hyödyn tuottaminen. Perustutkimusta tehdään enää vähän, ja lyhytkestoinen, työelämälähtöinen koulutus on lisääntynyt yleissivistävän koulutuksen kustannuksella.

**Yhteiskunnan ”kuplautuminen” jatkuu ja kansallismielinen ajattelu on valtavirtaa**

Yhteiskunnan ”kuplautuminen” jatkuu, mutta uudet jakolinjat muodostuvat etnisen alkuperän lisäksi yhä enemmän myös koulutustaustan ja sukupuolen mukaan. Maahanmuutto voimistaa tätä kehitystä. Polarisaatio näkyy myös koulutuksessa ja työmarkkinoilla sekä hyvinvointi- ja terveyseroina.

Kansallismielisestä ja konservatiivisesta ajattelusta on tullut valtavirtaa, ja useita esim. sukupuolten tasa-arvoon liittyviä edistysaskeleita on kumottu. Sukupuolten eriytyminen voimistuu ja eri näkökulmien väliset ristiriidat lisääntyvät. Ulkoiset uhat kuitenkin pitävät jonkintasoista kansallista yhtenäisyyttä yllä.

**Julkisia palveluita karsitaan**

Heikossa taloustilanteessa sosiaali- ja terveydenhuollon palveluita karsitaan, ja esimerkiksi pakolaisten pääsyä terveydenhuollon palveluihin rajoitetaan. Samaan aikaan hyväosaiset pitävät kiinni omista palveluistaan. Tämä vahvistaa eriarvoisuuden tunnetta ja levottomuuksia. Julkisten palveluiden puutteessa perheen ja lähiyhteisön ja kolmannen sektorin rooli terveys- ja hoivapalveluissa korostuu. Rikollisuus ja turvattomuus lisääntyy.

### Uusimaa skenaariossa 4

**Yleiskuvaus Uudestamaasta skenaarion maailmassa**

* Uudenmaan väestö kasvaa voimakkaasti: alueen suurten kaupunkien lisäksi myös entiset muuttotappiokunnat kääntyvät kasvuun uusien asukkaiden muuttaessa edullisempien hintojen perässä. Väestötiheys kasvaa huomattavasti ja asuminen on nykyistä tiiviimpää.
* Uusimaa on ylivoimaisesti Suomen monimuotoisin maakunta: vieraskielisten ja ei-kantasuomalaisten osuus on suurempi kuin kantaväestön.
* Konflikteihin ja sotaan varautuminen näkyy Uudellamaalla erityisesti mm. rannikon ja satamien turvaamisessa.
* Uudenmaan merkitys Suomelle on edelleen suuri, mutta alueiden välinen kilpailu kovenee, sillä väestö kasvaa kaikkialla Suomessa.

**Keskeisimmät haasteet Uudellamaalla**

* Heikko taloustilanne rajoittaa toimintaa, ja voimakas väestönkasvu tuo haasteita ja lieveilmiöitä.
* Segregaatio ja asuinalueiden eriytyminen on erityinen ongelma varsinkin Uudenmaan suurissa kaupungeissa ja lähiöissä.
* Palveluiden järjestäminen koko maakuntaan on heikossa taloustilanteessa merkittävä haaste.

**Talous ja elinkeinot Uudellamaalla**

* Pienyrittäjyyden rooli kasvaa erityisesti maahanmuuttajien vetämänä.
* Elinkeinorakenne säilyy nykyisen kaltaisena. Uudenmaan elinkeinorakenne ja tuottavuus eivät pääse kasvuun mukaan, kuten ei muun Suomenkaan.
* Yksi merkittävimmin kasvava ala on puolustusteollisuus, mikä pitää sisällään korkean teknologian tehtäviä ja hallintotehtäviä.
* Uudellemaallekin sijoittuu enemmän energiantuotantoa ja esim. pienydinvoimaloita.

**Yhteiskunnallinen kehitys Uudellamaalla**

* Kuplautuminen ja levottomuus näkyy erityisen paljon Uudellamaalla ja pääkaupunkiseudulla. Vahva kansalaisyhteiskunta voi kuitenkin toimia vastavoimana.
* ”Kurin ja järjestyksen” korostuminen näkyy moniäänisyyden ja demokratian heikentymisenä myös Uudellamaalla.
* Lainsäädäntö ja valtiovalta varautuu suuriin muutoksiin, jolloin niiden ohjausvalta on vahvempaa.
* Resurssiniukkuus ja heikko talous näkyy lisääntyvinä kuntaliitoksina.

**Liikkuminen ja saavutettavuus**

* Liikkumisen volyymi kasvaa Uudellamaalla väestönkasvun vuoksi. Resurssipulan takia myös liikkumisesta ja saavutettavuudesta joudutaan säästämään, joten liikkumisen kasvu keskittyy suurille ja etabloituneille reiteille ja niiden alueiden välillä, joiden saavutettavuus pysyy.
* Toisaalta kriittisen infran turvaaminen korostuu ja turvallisuuden kannalta keskeisimmät väylät ja yhteydet pidetään hyvässä kunnossa.

### Pohjois-Pohjanmaa skenaariossa 4

**Yleiskuvaus Pohjois-Pohjanmaasta skenaarion maailmassa**

* Pohjoisille maakunnille syntyy merkittäviä mahdollisuuksia, kun alueen houkuttelevuus kasvaa: elinkeinoelämän kasvualueet, positiivinen väestönkehitys, maakuntien tiiviimpi yhteistyö.
* Maakunta on elinvoimainen, mutta väestö keskittyy entistä enemmän Oulun seudulle ja raideverkoston varrelle kansainvälisestä maahanmuutosta johtuen.
* Energiatuotanto kasvaa alueella: tuulivoimalat hallitsevat maisemaa, vety ja sähkö viedään verkkoja pitkin Ruotsiin, mineraalit rautateitä pitkin muualle Eurooppaan.
* Maakunta on houkutteleva paikka asua ja yrittää: hyvä saavutettavuus, mahdollisuus etätöille, suhteessa rauhallisempi ja turvallisempi kuin etelän kasvukeskukset ja puhdas luonto.

**Keskeisimmät haasteet Pohjois-Pohjanmaalla**

* Nuorten ja osaajien pitäminen alueella ml. alueen ulkopuolella kouluttautuvien takaisin houkuttelu.
* Polarisoituminen haastaa arjen vakautta ja kuluttaa voimavaroja. Maakunta erilaistuu, maaseutu näivettyy ja kasvukeskukset vetävät nuoria.

**Talous ja elinkeinot**

* Pohjois-Pohjanmaa on uusiutuvan energian tuotannon johtava maakunta ja vie sitä myös ulkomaille, mutta alueelle ei ole sijoittunut jatkojalostavaa teollisuutta, mikä on johtanut elinkeinorakenteen yksipuolistumiseen. Luonnonvarat ovat maakunnan kilpailuetu.
* Koulutusalat kapenevat ja keskittyvät tietyille paikkakunnille jo perusasteen jälkeen. Lyhytkestoinen koulutus lisääntyy. Sen tavoitteena on vastata nopeasti muuttuviin työvoimatarpeisiin.
* Maatalouden rooli korostuu huoltovarmuuden ollessa keskeinen – tuotantoa riittää niin kotimaisen tarpeen tyydyttämiseen kuin vientiin.
* Ilmastosyistä kesäajan matkailun rooli kasvaa ja talvimatkailun mahdollisuudet muuttuvat epävarmemmiksi.
* Puolustus/kaksoiskäyttöteknologia on vahvistunut elinkeinoalana; yritykset panostavat siihen aiempaa enemmän.

**Yhteiskunnallinen kehitys**

* Pohjois-Pohjanmaan kuntarakenne muuttuu merkittävästi. Väestörakenteen muutokset ja taloudelliset edellytykset johtavat kuntien yhdistymiseen. Kainuu ja Pohjois-Pohjanmaa ovat yhdistyneet yhdeksi maakunnaksi.

**Liikkuminen ja saavutettavuus**

* Pohjoinen on logistinen keskus ja portti länteen. Kaksoisraide eurooppalaisella raideleveydellä ulottuu Tampereelta Haaparantaan, mikä parantaa Pohjois-Pohjanmaan liikenneyhteyksiä ja saavutettavuutta.
* Pohjoisen puolustusyhteistyön rooli korostuu. Itä-Suomen tyhjeneminen haastaa turvallisuutta ja huoltovarmuutta, mikä koskettaa Pohjois-Pohjanmaalla erityisesti Koillismaan aluetta.
* Maakunnan saavutettavuus on kokonaisuudessaan hyvä, mutta yhteydet näivettyville maaseutualueille heikentyvät.

### Skenaarion 4 vaikutukset – Uudenmaan varautumissuunnitelma skenaarion toteutumiseen

**Tärkeimmät mahdollisuudet ja niiden hyödyntämiseen liittyvät toimenpiteet:**

Kiertotalous, puolustusteollisuus ja kestävän ruokajärjestelmän ratkaisut ovat merkittäviä kasvualoja paikallisesti ja kansainvälisesti.

* Vihreän siirtymän innovaatioiden ja ruokajärjestelmän teknologisten innovaatioiden kehittäminen vastaamaan muuttuvia sääoloja.
* Kiertotalouden kv-ratkaisujen kehittämiseen panostaminen ja viennin edistäminen.
* Uudelleenkäyttöön liittyvän paikallisen liiketoiminnan ja paikallisen tuotannon edistäminen ja tukeminen.
* Otaniemen kehittäminen puolustusteollisuuden innovaatiohubiksi. Pohjoismaisen puolustusteollisuuden edistäminen Uudenmaan toimesta.

Uudenmaan toimiminen koulutuksen osaamishubina ja osaamisen jakaminen ympäri Suomen.

* Jatkuvan oppimisen toimintamallin kehittäminen. Osaamisen kehittäminen ja jatkuva oppiminen yhteistyössä yritysten ja koulutusjärjestöjen kanssa.
* Tutkintojen tunnustamisen ja osaamisen todentamisen uusien mekanismien kehittäminen. Tutkinnon merkityksen lieventäminen ja osaamisen hankkiminen myös muilla tavoilla.

Yritystoimintaan voimakas panostaminen

* Yritystoiminnan ja yrittäjyyden tukemisen nostaminen yhteiskunnan prioriteetin kärkeen.
* Pienyrittäjyyden helpottaminen, yrittäjyyskasvatuksen tukeminen ja yrityksille tarkoitettujen palveluiden lisääminen, luvitusprosessien järkevöittäminen ja sujuvoittaminen, joustavien tilaratkaisujen tarjoaminen.
* Yhteiskunnallisen yrittäjyyden ja monimuotoisten toimeentulon tukeminen.
* Lähipalveluiden ja kivijalkabisneksen edistäminen yhdyskuntasuunnittelulla.
* Maahanmuuttajataustaisten yrittäjyyden tukeminen.

**Tärkeimmät uhat ja niiden ehkäisemiseen tai niihin sopeutumiseen liittyvät toimenpiteet:**

Ympäristöolosuhteiden muuttuminen epäsuotuisaksi haastaa kriittisen infran ylläpitoa

* Rapautuvan infrastruktuurin korjauksen ja uuden rakentamisen toimenpiteiden edistäminen suojelemaan lisääntyviltä ulkoisilta uhilta.
* Infran rakentamisen resurssitehokkuuden kasvattaminen ja siihen liittyvän osaamisen ja sääntelyn kehittäminen. Rakentamisen laadun edistäminen ja laatukriteerien määritteleminen.
* Uusimaalaisen korjausrakentamisosaamisen ja –yrittäjyyden tukeminen.
* Rakennusten ja tavaroiden elinkaaren pidentämisen tukeminen erilaisilla toimilla.

Uudellamaalla alueet ja kaupungit segregoituvat ja väestö jakaantuu yhteiskuntaluokkien mukaan.

* Kolmannen sektorin tuottamien palveluiden lisääminen.
* Maahanmuuttajien integroiminen yhteiskuntaan uusien toimintamallien avulla. Varhaiseen kotouttamiseen panostaminen yhteistyön avulla.
* Ihmisten elämänhallinnan, hyvinvoinnin ja turvallisuudentunteen tukeminen.
* Tarjotaan palveluja ja keinoja sosiaalisen ja henkisen hyvinvoinnin edistämiseen.
* Kulttuurien välisen yhteisöllisyyden ja ymmärryksen kasvattaminen.

Maakunnan saavutettavuus heikkenee, liikenneinfra rapistuu ja liiketoiminnasta tulee paikallisempaa

* Kansainvälisen saavutettavuuden varmistaminen, jotta Uusimaa ei jää Eurooppaan suuntautuvan liikenteen suhteen ”pussinpohjalle”.
* Julkisen liikenteen ja julkisen liikenteen infran kehittäminen ehkäisemään joukkoliikenneinfran heikkenemistä, yksityisautoilun lisääntymistä, maakunnan näivettymistä, eriytymistä ja elintasoerojen kasvua.
* Verotulojen ohjaaminen joukkoliikenteen kehittämiseen.
* Pyöräteihin ja pyöräilyinfraan panostaminen.

### Skenaarion 4 vaikutukset – Pohjois-Pohjanmaan varautumissuunnitelma skenaarion toteutumiseen

**Tärkeimmät mahdollisuudet ja niiden hyödyntämiseen liittyvät toimenpiteet:**

Pohjois-Pohjanmaa ottaa harppauksia puolustusteollisuuden kehittämisessä

* Maakunta panostaa maailman johtavan puolustusteknologian kaksikäytön keskuksen kehittämiseen.
* Pohjoismaisen puolustusyhteistyön lisääminen. Puolustusyhteistyön lisääminen kasvattaa Pohjois-Pohjanmaan merkitystä puolustusasioissa.
* Panostaminen puolustus- ja avaruusteknologian kehittämiseen. Puolustusteknologian ”Piilaakso”.
* Yhteistyön kehittäminen turvallisuussektorin toimijoiden kesken.

Ilmastosyistä kesäajan matkailun merkitys lisääntyy työllistäen väestöä ja pitäen lentoliikenteen elinvoimaisena

* Liikennejärjestelyjen kehittämiseen panostaminen.
* Pohjois-Pohjanmaan markkinoiminen globaalisti houkuttelevana matkakohteena.

Merkittävä rooli puhtaan energian edistäjänä

* Yliopistojen panostaminen puhtaan energian osaamiseen.
* Kaupunkien ja maakuntien roolin vahvistaminen puhtaan energian edistäjinä ja toimijoina.
* Investointien houkutteleminen puhtaan energian hankkeisiin.
* Puhtaan energian bisnesmahdollisuuksien hyödyntäminen ja paikallisen omistamisen takaaminen.

**Tärkeimmät uhat ja niiden ehkäisemiseen tai niihin sopeutumiseen liittyvät toimenpiteet:**

Kilpailukyvyn säilyttäminen uusien osaajien pito- ja vetovoiman osalta

* Aivovuodon ehkäiseminen. Vaikka työvoimaa on saatavilla, osaavista henkilöstä on pulaa.
* Monipuolisen koulutustarjonnan tarjoaminen.

Asukkaiden elintaso laskee ja epäarvoistuu

* Julkinen palvelutuotanto heikkenee ja yksityisen sektorin palvelutuotanto kasvaa.
* Palvelutarjonta keskittyy maakunnassa muutamaan suureen kaupunkiin.
* Jengiytymisen, väkivaltarikollisuuden ja asuinalueiden eriarvoistumisen ehkäiseminen.
* Nuorten eriarvoisuuskehitykseen puuttuminen.

Oulun merkitys asuinpaikan ja elinkeinon osalta maakunnassa korostuu entisestään

* Yhteyksien kehittäminen näivettyville maaseutualueille.
* Alueiden eriarvoistumisen huomioiminen kaupunkisuunnittelussa (kaavoitus, liikennejärjestelmän suunnittelu ja asunto-ohjelmat).
* Korkeakouluopintojen tarjoaminen myös muissa alueen kaupungeissa kuin Oulussa.

# Maakuntien väliset erot skenaarioissa

Tässä luvussa tiivistetään skenaarioiden erot maakunnille ja esitetään molempien maakuntien leimalliset piirteet kussakin skenaariossa.

## Leimalliset piirteet maakunnissa skenaariossa 1

**Maakuntien vertailu:**

Uudenmaan ja erityisesti PK-seudun kasvu on voimakkaampaa kuin maltillisemmin kasvavan Pohjois-Pohjanmaan. Uusimaa hyötyy eniten kansainvälistymisestä ja työperäisestä maahanmuutosta ja se toimii kokonaisvaltaisena innovaatiokeskuksena ja talouden veturina. Pohjois-Pohjanmaa fokusoituu tiukemmin teknologia-alaan. Haasteet liittyvät kummassakin maakunnassa polarisaatioon, teknologiakehityksen lieveilmiöihin ja elinympäristöjen muutokseen.

**Uudenmaan leimalliset piirteet:**

* Uudellamaalla saavutetaan korkean teknologian ja koulutustason hyvinvointiyhteiskunta, ja maakunnan elintaso ja elämänlaatu nousee maailman kärkeen.
* Uusimaa on entistä monimuotoisempi ja kansainvälisempi Suomen talouden ja innovaatiotoiminnan veturi. Pk-seutu on yhtenäinen älykaupunki, joka houkuttelee kansainvälisiä osaajia ja yrityksiä.
* Kilpailukulttuuri, hyvinvoinnin epätasainen jakautuminen ja polarisaatio sekä perinteisten elinympäristöjen ja kansallismaisempien katoaminen ovat maakunnan haasteina.

**Pohjois-Pohjanmaan leimalliset piirteet:**

* Valoisampi maailmantilanne tukee korkeampaa syntyvyyttä ja perheellistymistä Pohjois-Pohjanmaalla.
* Korkea osaaminen ja uusiutuvan energian tuotanto mahdollistaa korkean arvonlisän teollisuuden ja jalostustoiminnan Pohjois-Pohjanmaalla. Teknologia-ala on maakunnan talouden johtotähti.
* Alueellinen polarisaatio, ympäristöarvojen jääminen talouskasvun jalkoihin ja nopean teknologiakehityksen lieveilmiöt ovat Pohjois-Pohjanmaan keskeisiä haasteita.

## Leimalliset piirteet maakunnissa skenaariossa 2

**Maakuntien vertailu:**

Uudenmaan suhteellinen painoarvo Suomessa laskee, kun muut alueet ml. Pohjois-Pohjanmaa hyötyvät tasaisemmasta väestö- ja aluekehityksestä. Vihreällä teknologialla on merkittävä rooli kummankin maakunnan elinkeinoissa, mutta Pohjois-Pohjanmaa profiloituu lisäksi uusiutuvan energian tuottajana. Uusimaa kehittyy huippukoulutuksen keskukseksi. Toisaalta ilmastokriisi haastaa kumpaakin maakuntaa.

**Uudenmaan leimalliset piirteet:**

* Maakunnalla on vahva asema korkean teknologian ja tekoälyn saralla. Helsinki on Euroopan johtava vihreän rahoituksen keskus. Uudenmaan väestö kasvaa maltillisesti ja hallitusti.
* Uudellamaalla on tarjolla kansainvälistä huippukoulutusta ja –osaamista. Uusimaa on maailman paras paikka oppia.
* Ilmastokriisin eskaloituminen näkyy Uudellamaalla sään ääri-ilmiöiden aiheuttamien vahinkojen lisääntymisenä. Toisaalta kilpailuasetelma Suomen muiden alueiden kanssa kovenee.

**Pohjois-Pohjanmaan leimalliset piirteet:**

* Vihreä teknologia ja uusiutuva energia lisäävät alueen houkuttelevuutta. Pohjois-Pohjanmaa on merkittävä tuuli- ja aurinkovoiman tuottaja ja Oulu dynaaminen ja kansainvälinen innovaatiokeskus.
* Työ- ja koulutusperäinen maahanmuutto on tasapainottanut väestörakennetta, ja maakunnasta on tullut kansainvälisempi ja monikulttuurisempi.
* Ilmastonmuutoksen aiheuttamat ääri-ilmiöt vaativat jatkuvaa sopeutumista. Väestön ikääntyminen ja alueellinen polarisaatio Oulun kasvaessa voimakkaasti haastavat maakuntaa.

## Leimalliset piirteet maakunnissa skenaariossa 3

**Maakuntien vertailu:**

Uusimaa pysyy Suomen talouden ja TKI-toiminnan veturina, ja sen rooli uusien innovaatioiden synnyttämisessä ja pilotoinnissa korostuu entisestään. Pohjois-Pohjanmaalla elämä on niukempaa, mutta yhteisöllisempää. Toisaalta pohjoisen strateginen merkitys on kasvanut ja Pohjois-Pohjanmaa on omavarainen elintarviketuotannon ja energian suhteen. Kummankin maakunnan haasteena on se, ettei Suomi isossa kuvassa houkuttele investointeja.

**Uudenmaan leimalliset piirteet:**

* Uusimaa pysyy Suomen talouden veturina, ja se on väestön ja yritystoiminnan keskittymä. Uudenmaan rooli innovaatioiden lähteenä korostuu entisestään heikon talouskehityksen maailmassa.
* Yhteisöllisyys ja keskinäinen huolenpito lisääntyy, mikä parantaa ihmisten hyvinvointia. Sisäinen yhteistyö lisääntyy Uudenmaan eri kuntien, kaupunkien ja toimijoiden kesken.
* Huonontuva huoltosuhde ja väestönkasvun pysähtyminen näivettävät Uudenmaan reuna-alueita. Ilmastonmuutos ja luonnonvarojen ylikulutus luovat paljon ongelmia.

**Pohjois-Pohjanmaan leimalliset piirteet:**

* Pohjoisen strateginen merkitys on kasvanut ja Pohjois-Pohjanmaa pärjää omavaraisuuden ja väestökehityksen suhteen. Työpaikkoja on edelleen melko tasaisesti eri puolilla maakuntaa.
* Pärjäämisen ja yhdessä tekemisen kulttuuri säilyy ja korostuu entisestään. Maahanmuuttajiin suhtaudutaan nykyistä arvostavammin, koska työvoimaa tarvitaan väestön vanhetessa ja syntyvyyden laskiessa.
* Ekologinen kriisi ja siitä juontuva resurssiniukkuus ja sään ääri-ilmiöt haastavat mm. teollisuutta, infrastruktuuria ja rakentamista, ruuantuotantoa ja ihmisten terveyttä.

## Leimalliset piirteet maakunnissa skenaariossa 4

**Maakuntien vertailu:**

Uudellamaalla skenaarion ilmiöt esiintyvät voimakkaimmin – väestö kasvaa rajusti ja polarisaatio lisääntyy. Kiertotalous, puolustusteollisuus ja kestävän ruokajärjestelmän ratkaisut ovat merkittäviä kasvualoja. Pohjois-Pohjanmaa on suhteessa rauhallisempi, ja puolustusteollisuuden ja maatalouden rooli korostuu. Konflikteihin ja sotaan varautuminen näkyy kummassakin maakunnassa, samoin kuin yleinen elintason lasku ja ilmastokriisi.

**Uudenmaan leimalliset piirteet:**

* Uudenmaan väestö kasvaa voimakkaasti: alueen suurten kaupunkien lisäksi myös entiset muuttotappiokunnat kääntyvät kasvuun ja väestötiheys kasvaa. Toisaalta resurssiniukkuus johtaa kuntaliitoksiin.
* Kiertotalous, puolustusteollisuus ja kestävän ruokajärjestelmän ratkaisut ovat merkittäviä kasvualoja paikallisesti ja kansainvälisesti.
* Uudenmaan alueet segregoituvat. Maakunnan saavutettavuus heikkenee, ilmastokriisi haastaa kriittisen infran ylläpitoa, ja konflikteihin varautuminen näkyy mm. rannikon ja satamien turvaamisessa.

**Pohjois-Pohjanmaan leimalliset piirteet:**

* Maakunta on elinvoimainen, mutta väestö on keskittynyt Oulun seudulle ja raideverkoston varrelle. Pohjois-Pohjanmaalle jää kuntaliitosten myötä vain muutamia kuntia.
* Pohjois-Pohjanmaa ottaa harppauksia puolustusteollisuuden kehittämisessä. Pohjoismainen puolustusyhteistyö lisääntyy ja maakunnasta tulee puolustusalan ”Piilaakso”.
* Merkittävänä haasteena on maakunnan asukkaiden elintason lasku ja eriarvoistuminen sekä osaavan työvoiman saatavuus. Samalla polarisoituminen haastaa arjen vakautta ja kuluttaa ihmisten voimavaroja.

# Johtopäätökset

Tässä luvussa on kuvattuna johtopäätöksinä ne toimenpiteet, joihin maakunnissa tulisi panostaa riippumatta toteutuvasta tulevaisuudesta. Ensin luvussa esitetään Uudenmaan välttämättömät toimenpiteet ja tämän jälkeen Pohjois-Pohjanmaan välttämättömät toimenpiteet.

## Johtopäätökset: Mihin tulisi ainakin panostaa, jotta Uusimaa menestyy tulevaisuudessa?

**Kansainvälinen yhteistyö ja yhteydet maailmalle**

* Uudenmaan kansainvälisen aseman vahvistaminen sekä yhteistyön että saavutettavuuden näkökulmasta
* Kansainvälisen yhteistyön kehittäminen liittyen esimerkiksi ympäristö- ja ilmastoyhteistyöhön, innovaatio- ja teknologiahankkeisiin sekä koulutusyhteistyöhön
* Kansainvälisten matka- ja kuljetusketjujen vahvistaminen

**Vihreä siirtymä, kiertotalous ja ympäristöviisaus**

* Ilmastopäästöjen vähentäminen ja ilmastonmuutokseen sopeutumisen vahvistaminen
* Luonnon monimuotoisuuden ja ekosysteemipalveluiden lisääminen
* Vihreän siirtymän investointien varmistaminen alueelle
* Siirtyminen kestävään energiajärjestelmään, puhtaan energian riittävyyden varmistaminen ja kiertotalousratkaisujen kehittäminen

**Turvallisuus ja varautuminen**

* Kriisivalmiuden kehittäminen sekä alueellisen resilienssin vahvistaminen: kyky käsitellä ja sopeutua elinympäristön muutoksiin
* Turvallisen ja terveellisen elinympäristön edistäminen
* Uusien viljelykasvien ja ruoantuotantotapojen hyödyntäminen turvaamaan tulevaisuuden ruoantuotantoa
* Vesivarojen turvaaminen ja luonnonvarojen kestävä käyttö sekä resurssitehokkuus

**Saavutettavuus ja infrastruktuuri**

* Kestävien liikenneyhteyksien ja -infran kehittäminen
* Uusien teknologioiden käyttöönottoa tukevan infran rakentaminen
* Sään ääri-ilmiöiden luomiin uhkiin varautuminen sekä kriittisen infran ylläpitäminen
* Rakennetun ympäristön ilmastokestävyyden parantaminen

**Elinkeinoelämä**

* Maakunnan kilpailukyvyn vahvistaminen esimerkiksi varmistamalla vihreän siirtymän investointeja alueelle, panostamalla TKI-toimintaan ja kehittämällä Uudenmaan työmarkkina-alueen saavutettavuutta
* Monimuotoisen yrityspohjan vahvistaminen sekä yhteisöllisen yrittäjyyden tukeminen
* Ekosysteemiyhteistyön lisääminen

**Työllisyys**

* Osaavan työvoiman saatavuuden parantaminen houkuttelemalla kansainvälisiä osaajia ja sitouttamalla korkeasti koulutettuja osaajia
* Maahanmuuttajien työllistymiseen panostaminen
* Yrittäjyyteen ja yritystoiminnan kasvattamiseen panostaminen ja kannustaminen

**Koulutus ja osaamisen kehittäminen**

* Tasa-arvoisten koulutuksen mahdollisuuksien turvaaminen
* Osaamistarpeiden ennakointi, työikäisten jatkuva oppiminen, kansalaistaitojen ja vastuullisuuden kehittäminen
* Oppilaitosten teknologia- ja digitalisaatiokyvykkyyksien kasvattaminen
* Vihreän siirtymän teknologisen osaamisen kehittäminen

**Asukkaiden hyvinvointi, tasa-arvo ja kotoutuminen**

* Hyvinvointierojen ja eriarvoistumisen ennaltaehkäisy sekä perheiden hyvinvointi
* Terveyden (ml. mielenterveysongelmien) ennaltaehkäisevään toimintaan panostaminen
* Ihmisten elämänhallinnan, tulevaisuususkon ja turvallisuudentunteen tukeminen
* Monikulttuurisuuden tukeminen esim. panostamalla suomen kielen oppimiseen, lisäämällä osallisuutta ja kasvattamalla kulttuurista ymmärrystä

**Teknologia ja digitalisaatio**

* Teknologia- ja AI-osaamisen ja niiden riskienhallinnan vahvistaminen (ml. ikääntyvän väestön teknologiaosaaminen)
* Terveydenhuollon saavutettavuuden parantaminen teknologian avulla
* Vihreän siirtymän teknologiainnovaatioiden kehittäminen
* Teknologiseen kehitykseen ja uusiin toimintamalleihin varautuminen suunnittelussa

## Johtopäätökset: Mihin tulisi ainakin panostaa, jotta Pohjois-Pohjanmaa menestyy tulevaisuudessa?

**Kansainvälinen yhteistyö ja yhteydet maailmalle**

* Kansainvälisen ja erityisesti arktisen yhteistyön kehittäminen liittyen esimerkiksi teknologiaan ja digitalisaatioon, matkailuun, koulutukseen ja tutkimukseen sekä luonnonvarojen kestävään hyödyntämiseen.
* Portti länteen: Kansainvälisen saavutettavuuden vahvistaminen (ml. Atlanttiset yhteydet sekä yhteydet Norjaan ja Ruotsiin) esimerkiksi turvaamaan koko Suomen huoltovarmuutta

**Vihreä siirtymä, kiertotalous ja ympäristöviisaus**

* Kiertotalousratkaisujen kehittäminen ja ratkaisujen viennin edistäminen
* Uusiutuvan energian tuotantoteknologioiden kehittäminen ja hyödyntäminen (sähköintensiivisen teollisuuden sijoittuminen). Siirtyminen kestävään energiajärjestelmään
* Luonnon monimuotoisuuden vahvistaminen
* Uusiutuvan energian tuotannon, varastoimisen ja siirtämisen sijoittaminen varovaisuusperiaattein

**Turvallisuus ja varautuminen**

* Kriisivalmiuden kehittäminen sekä alueellisen resilienssin vahvistaminen: kyky käsitellä ja sopeutua elinympäristön muutoksiin
* Turvallisen ja terveellisen elinympäristön ja yhteisöllisyyden edistäminen
* Maataloustuotannon omavaraisuusasteen kehittäminen sekä uusien viljelykasien ja ruoantuotantotapojen hyödyntäminen

**Saavutettavuus ja infrastruktuuri**

* Kansainvälisten liikenneyhteyksien kehittäminen
* Kestävien liikenneyhteyksien ja -infran kehittäminen ja uusien teknologioiden käyttöönottoa tukevan infran rakentaminen
* Kriittisen infran ylläpitäminen ja sään ääri-ilmiöiden luomiin uhkiin varautuminen
* Tietoliikenneinfran ja –palvelujen jatkuva kehittäminen
* Maaseutualueiden ja maakunnan sisäisten liikenneyhteyksien ja -infran kehittäminen

**Asukkaiden hyvinvointi, tasa-arvo ja kotoutuminen**

* Hyvinvointipalveluiden saavutettavuuden parantaminen teknologian avulla
* Hyvinvoinnin ennaltaehkäisevään toimintaan panostaminen
* Ihmisten elämänhallinnan, tulevaisuususkon ja turvallisuudentunteen tukeminen
* Panostaminen vieraskielisiin palveluihin ja valmiuksiin vastaanottaa kansainvälisiä huippuosaajia
* Kulttuurisen ymmärryksen kasvattaminen ja vaikuttaminen yleiseen asenneilmapiiriin

**Elinkeinoelämä**

* Uusien yritysten houkutteleminen ja ekosysteemiyhteistyön vahvistaminen
* Kilpailukyvyn vahvistaminen panostamalla TKI-toimintaan, vihreään siirtymään ja vetytalouteen sekä puolustus- ja avaruusteknologiaan
* Yrittäjyyskasvatuksen vahvistaminen
* Positiivisempi suhtautuminen kansainvälisten osaajien palkkaamiseen

**Työllisyys**

* Osaavan työvoiman saatavuuden parantaminen houkuttelemalla kansainvälisiä osaajia ja sitouttamalla korkeasti koulutettuja osaajia (ml. korkeakoulusta valmistuneet)
* Matalan kynnyksen työllistymisen vahvistaminen
* Panostaminen matkailualan elinvoimaisuuteen ja maataloustyön houkuttelevuuteen
* Mielikuvien vahvistaminen hyvästä etätyökohteesta

**Koulutus ja osaamisen kehittäminen**

* Koulutuksen saatavuuden turvaaminen
* Uusien koulutuskokonaisuuksien kehittäminen
* Osaamistarpeiden ennakointi, työikäisten jatkuva oppiminen ja kansalaisten kriisivalmiuden, kansalaistaitojen ja vastuullisuuden kehittäminen
* Vihreän siirtymän teknologisen osaamisen kehittäminen

**Teknologia ja digitalisaatio**

* Teknologia- ja AI-osaamisen vahvistaminen (ml. ikääntyvän väestön teknologiaosaaminen)
* Ruokajärjestelmän, vihreän siirtymän ja puolustuksen teknologisten innovaatioiden kehittäminen
* Investoiminen maakunnan ja sen toimijoiden teknologiaharppauksiin
* Teknologiseen kehitykseen ja uusiin toimintamalleihin varautuminen suunnittelussa